¿Wali amuyumpit sarnaqaskta? (Proverbios 3:21)\nYatiyañataki (congregacionan yatjjatañataki) | Octubre 2016\n¿Kuna arutsa liytʼäta? Acholi Afrikáans Albanés Alemán Amárico Angola markan amparamp parlirinakataki Armenio Australia markan amparamp parlirinakataki Aymara Azerí Azerí (alfabeto cirílico) Bashkir Bassa (Camerún) Becol Bengalí Birmano Boulou Búlgaro Catalán Cebuano Checo Chichewa Chino Tradicional Chino cantonés (tradicional) Chino mandarín (simplificado) Chitonga Chuvash Cibemba Cingalés Citonga Congo Coreano Croata Dangme Danés Digor Efik Embunda Endebele Endonga Enzema Eslovaco Esloveno Español Estonio Ewé Finlandés Fiyiano Fon Francés Ga Galés Georgiano Griego Guaraní Gujarati Gun Hausa Hebreo Hiligaynon Hindi Holandés Húngaro Ibanag Ibo Ilocano India markan amparamp parlirinakataki Indonesio Inglés Islandés Isoko Italiano Japonés Kabiye Kannada Kaonde Kikamba Kikuyu Kiluba Kiniaruanda Kirguís Kiribatiano Kirundi Kisonge Kurdo Kurdo kurmanyí del Cáucaso Kwangalí Kwanyama Lamba Letón Lhukonzo Lingala Lituano Luganda Lunda Luo Luvale Macedonio Malayo Malayálam Malgache Mambue-Lungu Maratí Maya Mingreliano Mongol Moré Ndebele (Zimbabue) Nepalés Noruego Okpe Oromo Osético Otetela Pangasinán Panjabí Papiamento (Curazao) Persa Pidgin camerunés Pidgin de las islas Salomón Pidgin nigeriano Polaco Portugués de Brasil Quechua boliviano Rumano Runyankore Ruso Samoano Sango Sepedi Serbio (Alfabeto cirílico) Serbio (alfabeto latino) Sesoto de Lesoto Shona Sidama Silozi Sranangtongo Suajili Suati Sudáfrica markan amparamp parlirinakataki Sueco Swajili (Congo) Tagalo Tai Tamil Tayik Telugu Tetun Dili Tigriña Tivo Tok pisin Tsonga Tsotsil Tsuana Tumbuka Turco Turcomano Tuvaluano Twi Tártaro Ucraniano Uhobo Urdu Uruund Uzbeko Vendal Vietnamita Waray-Waray Wolaita Xhosa Yao Yoruba Zandé Zapoteco (Istmo) Zulú Árabe Ñanya\n¿Wali amuyumpit sarnaqaskta?\nJAYA cheqankir mä jiskʼa markanjja, mä yoqall wawaw pisin jakasïna. Ukan jakasirinakajj pʼeqet usutäpachawa sasaw sapjjerïna. Ukatwa jupat burlasis larusipjjäna. Amigonakapajj jutapkäna ukhajja, jupanak jakʼanwa, mä jachʼa qollqe ukhamarak qorit lurata jila valorani jiskʼa qollqe uñachtʼayapjjerïna. Ukatsti akham sapjjerïnwa: “Kawkïrs munta uk ajllisim” sasa. Jiskʼa yoqallajj qollqe apaqasisaw sarjjerïna.\nMä urojja, mä chachaw jupar visittʼasin akham jisktʼäna: “¿Qorit lurata qollqejj aleq qollqet sipan mä ukhampi valoranïtap yatiyätati?” sasa. Jiskʼa yoqallajj akham sasaw lartʼasis säna: “Jïsa, uk yatisktwa” sasa. Visittʼir chachasti akham sänwa: “¿Kunatsa qorit lurata qollqe jan apaqaskta?” sasa. Jiskʼa yoqallajj saskakïnwa: “Qorit lurat qollqe apaqasirista ukhajja, jaqenakajj janiw nayampi anatjjapjjaspati. Ukham apaqasisajj walja qollqenëjjtwa” sasa. ¿Kunsa uka jiskʼa yoqallitut yateqsna? Amuytʼasirïñajj kunja wakiskirisa ukwa yateqsna.\nBibliajj akham sistuwa: “Chʼikhi kankañampipuni [jan ukajj amuyumpi] sarnaqam, ewjja arunakarjama sarnaqarakim, [...] ukatsti jumajj jan ajjsarasaw sarnaqäta, janipuniw kunapachas lanktkarakïtati” sasa (Pro. 3:21, 23). Amuyumpi sarnaqañajj kunasa, ukham sarnaqañajj kunjamsa yanaptʼistaspa ukwa amuytʼañasa. Ukaw Diosar yupaychañan jan aynachtʼañatakisa, sum sarnaqañatakis yanaptʼistani.\n¿AMUYUMPI SARNAQAÑAJJ KUNASA?\nAmuyumpi sarnaqañajja, janiw uñtʼañampi, amuytʼañampi kikpäkiti. Khititï uñtʼki ukajj taqe kun yatjjati. Khititï amuytʼki ukajja, kunatsa awisajj kunas pasi ukwa amuytʼi. Ukampis amuyumpi sarnaqerejja, kuntï uñtʼki, amuytʼkaraki ukarjamaw sarnaqe.\nAmuytʼañataki, maynejj mä qawqha tiemponakwa ¿Kunsa Bibliax chiqpachapuni yatichi? libro amuytʼaspa ukhamarak liysuspa. Uka librot maynimpi yatjjatkasajj jankʼakiw jisktʼatajj qhanañchaspa, tantachäwinakar sarasas sumwa arstʼarakispa. Ukham luratapajja, Diosar serviñan nayrar sartaskatapwa uñachtʼayaspa. Ukampis ukham lurasajj ¿kunsa uñachtʼayi? Jankʼak amuytʼirïtapwa uñachtʼayi. Maysa toqetjja, cheqa yatichäwit yatjjatasin amuytʼani, ukarjam sarnaqarakini ukhakiw amuyumpi sarnaqer jaqëtapajj amuyasini. Ukatsti amtanakapatï sumar sarani ukhajja, amuyumpi sarnaqerïtapajj qhanäniwa.\nJesusajja, Mateo 7:24-27 qellqatan uta utachasiri pä chachatwa parläna. Uka chachanakat maynejj ‘suma amuyunïnwa’. Kunatï jutïrin paskaspa uk amuytʼasaw mä jachʼa qala patjjaru utap lurasïna, ukham luratapasti wali askïnwa. Jupajj janiw jukʼa qollqe gastañ munasasa, jankʼak lurañ amtasas chʼalla patar lurañ amtkänti. Jan ukasti, kunatï jutïrin paskaspa uk amuytʼasaw utap sum lurtʼasïna. Thayansa, jallunsa utapajj suma saytʼatakïskänwa. ¿Kunas jiwasarojj amuyasirïñatak yanaptʼistaspa?\n¿KUNAS AMUYASIRÏÑATAK YANAPTʼISTASPA?\nNayraqata, Miqueas 6:9, (NM) qellqatajj akham siwa: ‘Amuyasiri jaqejja, Diosan sutiparojj ajjsartaniwa’ sasa. Jehová Diosan sutipar ajjsartaña siski uka arunakajja, sutiparu, Biblian jikjjataski uka arunakaru respetaña sañ muni. Maynejj kunsa amuyi uk nayraqat yatiñajja, jupar respetañataki, jukʼamp confiyañataki, suma luratanakap yateqañatakiw maynirojj yanaptʼani. Cheqas kuntï jutïrin lurkañäni ukjja, kuntï Jehová Diosajj amuyki ukhamarak Arupajj siski ukarjamaw amtañäni. Ukham lurañäni ukhajja, amuyasirïtaswa uñachtʼayañäni.\nMaysa toqetjja Proverbios 18:1 qellqatajj siwa: “Khititejj jupatakiki kuns munki ukajja, munañaparukiwa sarnaqe, ukatsti taqe suma amtäwinak contraw tuku” sasa. Jiwasatï jan amuyasksna ukhajja, Jehová Diosatsa markapatsa jitheqtsnawa. Jan ukhaman uñjasiñatakejja, Diosar taqe chuyma confiyapki, suma yatichäwinakapar respetapki ukanakampiw chikachasiñasa. Tantachäwinakar sarañasapuniwa, jilat kullakanakampis ukan chʼamañchtʼasiñasawa, yatichäwinak chuymasaru, amuyusaru katoqañatakis chʼamachasiñasarakiwa.\nUkatjja taqe chuymaw Jehová Diosar mayisiñasa, Jupasti jiwasarojj jakʼachasistaniwa (Pro. 3:5, 6). Jiwasatï Bibliat apstʼat qellqatanaksa, Biblsa taqe chuyma liytʼañäni ukhajja, lurkañäni ukarjamajj kunjamansa jutïrin uñjasiñäni ukwa amuyañäni. Ukatsti ukarjamaw lurarakiñäni. Experienciani jilatanakajj ewjjtʼapkistani ukhajja taqe chuymaw katoqasiñäni (Pro. 19:20). Ukaw amuyasirïñatakejj yanaptʼistani.\n¿KUNJAMSA FAMILIANAKAR YANAPTʼASPA?\nAmuyasirïñajj familianakaruw yanaptʼi. Amuytʼañataki, ‘warmejj chachar istʼañapawa’ sasaw Bibliajj ewjjtʼi (Efe. 5:33). ¿Kunas chachanakarojj warmipamp respetayasiñatak yanaptʼaspa? Chachatï warmipamp respetayasiñatak taqe kuns munañapar lurayaspa ukhajja, inamayakïspawa. Sañäni, inas warmejj chachapampi chikäsin jan chʼajjwañatak istʼchispa. Ukampis jan chachapampïsajj inas jan ukhamäkchispati. Ukatwa chachajj kunatï taqe horasan respetayasiñatak yanaptʼkaspa uk lurañapa. Chachatï qollan ajayun luräwiparjam sarnaqani, munasiñamp uñjani, khuyaptʼayasini ukhajja, warmejj chachapar respetompiw uñjani. Cheqansa mä cristiana warmejj taqe kunan chachapar respetañatakiw chʼamachasiñapa (Gál. 5:22, 23).\nBibliajja, chachanakarojj warminakapar munasipjjañapatakiw chʼamañchi (Efe. 5:28, 33). Inas mä warmejj chachapampi munasiñamp uñjayasiñatakejj jan walinak imtʼañ amtchispa. Ukampisa, ¿ukham lurasajj amuyasirïtapti uñachtʼayaski? Amuytʼañataki, kuntï warmejj imtʼki uk chachajj yatispa ukhajja, ¿kunas pasaspa? ¿Warmiparojj munasiskakispati? Inas jan ukhamäkchispati. Maysa toqetjja, warmitï horasaparu taqe kun yatiyani ukhajja, chachajj warmipar munasiniwa, jan imtʼas taqe kun yatiyatapatsa, wali sum uñjarakini.\nWawanakamarutï jichhürunakan sum yanaptʼätajja, jupanakampejj jutïrin sum parltʼasïta.\nWawanakajj awk taykaparuw istʼapjjañapa, Diosatakjam sarnaqañatakis awk taykanakajj yanaptʼapjjañaparakiwa (Efe. 6:1, 4). ¿Kunsa wawanakapajj lurapjjañapa, kunsa jan lurapjjañapäki uk qhanañchiri mä lista lurapjjañapat wakisispa? Janiw ukham lista churapjjañapäkiti ni jan istʼasirïsajj kuna castigsa katoqapjjani ukaksa qhanañchapjjañapäkiti. Jan ukasti amuyasiri awk taykanakajja, kunatsa istʼasirïñajj wakisi ukwa wawanakapar qhanañchapjjañapa.\nMä wawas awkiparu jan ukajj taykapar jan respetomp parlkaspa ukham amuytʼañäni. Awk taykajj toqjjasasa jan ukajj castigasasa, wawar phenqʼachaspawa ukatsti amuktʼayarakispawa. Ukham luratajj chuyma ustʼataw wawajj jikjjatasispa, awk taykatsa jitheqtarakispawa.\nAwk taykanakatï amuyasirïpjjani ukhajja, kunjamsa wawanakapar cheqañchapjjani, kunjamsa ukajj qhepat wawanakapar yanaptʼani ukwa amuytʼapjjani. Awk taykanakajja, jan wal uñjatäsin janiw jankʼakejj colerasipjjañapäkiti. Jan ukasti, munasiñampiw ewjjtʼapjjañapa. Inas akham sapjjchispa: ‘Jehová Diosajja, awk taykanakar respetomp uñjañamwa muni, ukhamatwa sum jakasïta’ sasa. Awk taykanakar respetasinjja, Jehová Diosar jachʼañchasipkatapwa wawanakajj amuyapjjarakini (Efe. 6:2, 3). Cheqas awk taykanakatï ukham yanaptʼapjjanejja, wawanakajj jupat llakisipjjatapwa amuyapjjani, ukat jukʼampirakiw awk taykar respetapjjani. Jupanakarus yanaptʼa mayipjjarakiniwa.\nYaqhep awk taykanakajja, chuyma jan ustʼayañatakejj janiw wawanakapar cheqañchapkiti. Ukampis wawajj jiltjjani ukhajja, ¿kunas pasaspa? ¿Jehová Diosar ajjsartaniti? ¿Diosan ewjjanakaparus istʼaniti? ¿Jehová Diosan arunakap taqe chuymat katoqasini? Jan ukajj ¿Jehová Diosat jitheqtjjakinicha? (Pro. 13:1; 29:21).\nQalata jan ukajj kʼulluta kuna cosasanak luririnakajja, kunsa lurapjjani uk sum nayraqat amuytʼapjje. Awk taykanakajja, niya ukhamarakiw Jehová Diosan suma yatichäwinakap yateqañataki, ukarjam sarnaqañataki, mä arunjja, Diosan sutipar ajjsartañatak chʼamachasipjje. Jehová Diosata, markapata jan jitheqtasajja, amuytʼasirïñ yateqasipki, familiaparus ukarjamaw yanaptʼapjjaraki.\nSapüruw kuns amttanjja, ukajj jutïrin yanaptʼistaspawa, jan ukajj jan waltʼayarakistaspawa. Ukhamajja, jankʼak kun amtañat sipansa, sum amuytʼasiñatakiw tiempo apstʼasiñama. Janïr kun amtkasajja, kunas jutïrin pasaspa ukwa amuytʼañama. Jehová Diosan yanaptʼapa thaqtam, Diosan yatichäwinakaparjam sarnaqañatak chʼamachasim. Ukhamtï lurätajja, yatiñampiw sarnaqäta, ukaw jakäwiman yanaptʼätam (Pro. 3:21, 22).\nSARNAQÄWI Diosan servirinakapat yateqasiñatakiw chʼamachasipjjta\nJan uñtʼatanakar sum katoqapjjañäni\nYaqha aru parlir tamana yanaptʼasajj Diosar serviñan jan aynachtʼamti\nKuntï katoqañ suyktan uk Diosar iyawsas suytʼaskakiñäni\nJehová Diosan arsutanakapar iyawsapjjañäni\nText Aka archivonakanwa qellqatanak apaqasma YATIYAÑATAKI (CONGREGACIONAN YATJJATAÑATAKI) Octubre 2016\nAudio Aka archivonakanwa grabacionanak apaqasma YATIYAÑATAKI (CONGREGACIONAN YATJJATAÑATAKI) Octubre 2016\nYATIYAÑATAKI (CONGREGACIONAN YATJJATAÑATAKI) Octubre 2016


Janiw premilitanakarux jawsthapitäkiti sasaw Marka Arxatañ Kamana Utankirinakax sawiyapxi\nMarka Arxatañ Kamana Utankirinakan yatiyäwipa (Jamuqa: Marka Arxatañ Kamanan uñt'ayata)\nJaniw nayrïr maranakax palla palla utanakankawiyapki jupanakarux jawsthapitäkiti, llikan yatiyatanakax k’ariwa sasaw Marka Arxatañ Kamana Utankirinakax yatiyawiyapxi. Markachirinakar k’ari yatiyäwinakamp apnaqañ munapxatapat llakt’at arsuwiyi.\n“Marka Arxatañ Kamana Utankirinakax aka yatiyäwx k’arisisaw llikanx yatiyapxi ukhamarak yaqha yatiyañ chiqanakansa. Markachirinakax jan aka k’ari yatiyäwinakamp apnaqayasipxpanti” sasaw mä qillqat llikan uñt’ayawiyapxi.\nWasürux WhatsAppanw premilitaranakaruw jawsthapisipki sasin yatiyawiyapxi, ukatw jichhürux ukham qhanancht’asipkaraki.\n“Khithinakati Marka Arxatañ Kamanan sutipamp Bolivia Marka palla pallanakan sutipamp arsuñ munapki jupanakarux taripayatäniwa” sasaw yatiyäwinx saraki.\nWasürutpachw Comunidad Ciudadanankirinakax markasanx kunayman chiqan jan walinak lurañ ch’amachawiyapxi, Chhijllayañ Departamento Utanakanw jan walinak lurawiyapxi, janiw Carlos Mesan atipayasiñapx munapkiti./RAR


Victoria Tinta Quispe · Lakan phaxsi 2010 · Global Voices Aymarata\nVictoria Tinta Quispe · Lakan phaxsi, 2010\nQhipa qillqatanaka Victoria Tinta Quispe Ta Lakan phaxsi, 2010\nSudáfrica25 Lakan phaxsi 2010\nInas aka Copa Mundial 2010 uñjawix yaqhip 32 markanakan inchas ukanakar mä k’ajkir ukjam uñt’aychi. Ukatx sonido satax vuvuzelan uxupjatapat uñt’ayi, uñtasirinakan ukjamarak telivision uñtirinikan...\nEgipto25 Lakan phaxsi 2010\nBlog, celular yaqha machaq apnaqäwinak apnaqasa, egipsiyunkir jaqinakapax qhipa maranakn palla pallanakan jisk’achatanap uñacht’ayapxi. Wael Abbas (Misr Digital), Shahinaz Abdel Salam (Wa7da Masreya), Ramy Raoof...\nLatin America9 Lakan phaxsi 2010\nQullasuyunkirinakatakix internet alañax ancha jila chanin uñjatawa, yaqha marka masinakatsipansa, 40 US$ ukja chanimpikiw chilenunakax mä “.Cl” ukx jikxatapxi,Qullasuyunxa, walja markachirinakatakix ancha jilawa. Jichhanakakiw Centro...\nCopa Mundial Futbulaxa, uraqpachan jach’a anatawimp sasirakispawa, Continente africanxa, nayrïr kutiw apasi. Global Voicesax uraqpachat markachirinakan arunakap arsusaw uñacht’ayi. Mä ch’amt’awiw aka aruskipaw jilatatayañaxa, anatawinak...\nChina8 Lakan phaxsi 2010


Bible in one year - Aymara Bible 1997 - September 20\n1. Tatitusti saraquiwa: “¡Ay, cunaquïcan khoru wawjama sarnakapqui ucanacataquejja, jan nayar jisct'asisa cuns amtapjje, jan nayan amuyt'ayat amtäwinac waquichapjjaraqui, uqhamat juchat juchjjaru montonapjje!\n2. Mäquiw Egiptor jalawayapjje jan nayar jisct'asisa, faraonampi arjjatatäñ munapjjaraqui, Egipton ch'iwiparuw samart'añjja thakapjjaraqui.\n3. Ucampis faraonan arjjatañapajj jumanacarojj sallkjapjjätamwa, Egipton ch'iwiparu samart'apjjatanacamas jumanacataquejj mä p'enkäniwa.\n4. Jumanacajj qhitanacsa qhitasipcsta Zoán, uqhamaraqui Hanes marccama,\n5. takeniw sallkjat uñjasipjjäta uca jan cunatac inamay marcampi, janiraquiw jumanacataquejj uca marcanacajj cuna alekäquisa, jan ucasti chuyma mayjt'ayasiña jan walt'añampicwa apanejja.”\n6. Profecía arunaca Néguev chekanquir animalanacataqui: Uca ajjsarcaya orakenacanjama, leonanacan wararitanacapaquiw ist'asi, catarinaca, thokhonakeri dragonanacan jacäwipa, uca chekwa kamir cancañanacapjja apapjje asnonacata, camellonacata qhumt'ata, jan cunatac inamay Egipto marcaru,\n7. jan ch'amani, jan cunatac yanapt'irjamaraqui. Ucatpï aca sutimpi uchtjja: “Jan cun luriri wararir jach'a ajjsarcañ animala” sasa.\n8. Jutam, jichhajj mä tablar kellkaraquim, mä kellka uscuraquim, ucasti khepa urunacataqui kheparpan, wiñay ucancañapataqui amtascañataquiraqui.\n9. Aca marcajj Diosataqui sayt'asir marcawa, janiw take chuymäcaraquiti, janiraquiw Tatitun yatichäwinacapsa ist'añ munapquiti.\n10. Unañchäwi uñjirinacarusti sapjjaraquiwa: “Jan uca unañchäwinac uñjapjjamti”, profetanacarusti: “Cheka yatiyäwinac catokapctas ucanacjja jan yatiyapjjestati, jan ucasti suma koña arunac parlt'apjjeta, janirac cusisiñanacajjsa apakapjjestati.\n11. Thaquitjja sarakapjjam, cheka thaquitsti maysaru saranucupjjaraquim, janirac Israelan kollan Diosaparus nanacan nayrakatajjar uchapjjamti” sasa.\n12. Ucatpï Israelan kollan Diosapajj sejja: “Jumanacajj aca arunacjja janiw catokañ munapctati, ñankha lurañanacaru nuwasiñanacaruquiw alcatapjjtajja, ucanacaruraquiw yanap mayipjjtajja;\n13. ucatpï jumanacajj juchanïpjjtajja. Mä jach'a alto c'ac'at perkar uñtatäpjjtawa, uca perkasti jan amtat horasaruraquiw liwisi;\n14. ñek'et lurat chatjama t'unjatäpjjätawa, uca chatusti k'alaw p'acthaptaraqui, uca jiq'illitanac taypinsti janiw mayas utjquiti kherit nina sanc'a apsuñataquisa, jan ucajj mä phuch'ut uma kechst'añataquisa” sasa.\n15. Tatitusti, Israelan kollan Diosapajj siwa: “Cuttanjjapjjam, samaratäquïpjjaraquim, khespitäsipcätawa. Samarañampin, iyawsañampina ch'amajj utji.” Ucampis jumanacajj janiw munapctati,\n16. jan ucasti sapjjtawa: “Janicuch sarcañäniti jan ucasti caballjjat jaltjjañäni” sasa. Waliquiwa, uqham jaltjjapjjañamay waquischi. Sapjjaractawa: “Wali jaltir carronacat sarjjapjjañäni” sasa. Waliquiwa, jumanacar arcnakerejj juc'ampi jaltirïniwa.\n17. Warankanacaw mä sapa jaken ajjsarayata jaltjjapjjani, take jumanacasti pheskanin ajjsarayataquiw jaltjjapjjäta, juc'aniqui kheparapjjañamcama, cunjämatejj mä lawajj mä kollu patan sayt'jjejj uqhama, jan ucajj cunjämatejj mä chimpojj sayt'ayatajj mä kollu patan uñstejj uqhama.\n18. Ucampis Tatitojj jumanacat qhuyapayasiñataquiw suyasipctam, jupasti walipuniw munasiñapjja uñacht'ayañ munapjjtam, Tatitusti qhuyapayasiri chekapa Diosaraquiwa. ¡Cusisiñanïpjjew jupar suyt'irinacajja!\n19. Jerusalenan jaquir Sión marca, jan juc'ampi jachcjjapjjamti. Tatituw jumatjja qhuyapt'ayasïtam yanap mayisisa arnakasitamata, ist'asinsti jaysaraquïtamwa.\n20. Tatitojj t'akhesiña t'ant'a uqhamaraqui llaquisiña uma churcchïtamsa, jupapï yatichirimajja janiw juc'ampi imantascjjaniti, pachpa nayranacamampiraquiw uñjäta.\n21. Cupi tokeru, jan ucajj ch'eka tokerus saranucütajja, khepäjjamatsti mä aru ist'äta, saraquïtamwa: “Aca chekaw thaquejja, sarasipcaquim” sasa.\n22. Ucatsti uca kollket lurat c'ari diosamjja, korimpi apaquipata diosamsa jan wali yänacäcaspas uqhamwa apanucütajja. Cuna k'añücaspas uqhamwa apanucütajja, t'unäcaspa uqhama.\n23. Tatituw jallu apayanïtam yapuchasitamar purjjatañataqui, ucatsti orakejj walja jilarquiri trigo achuraquini. Uca urunjja uywanacamataquejj mank'ajj walipunïniwa.\n24. Vacanacamataquisa, asnonacamataquisa, mank'ajj jilarquiriw utjani, suma pastonaca mank'apjjaraquini.\n25. Cunürutejj jach'a jiwarayañ urojj purincani, uqhamaraqui jach'a perkanacas liwirtcani uca urojj walja jawiranacaw, umampi phokhantata kollunacanjja jalani.\n26. Tatituw kollani ch'okantaraquini marcapan chhojjrinacapjja. Ucapachaw phajjsejj intjama khanani, intisti khanapat sipanjja pakallko uqhampwa khant'ani, pakallko intin khanapäcaspas uqhama.\n27. Uñtapjjam, Tatituw jupa quipca jutasqui jayatpacha, colerasiñapasti walpun naqhascaraqui mä jach'a ninäcaspas uqhama, lacanacapasti colerasiñampi phokhantatawa, lajjrapasti tucjir ninjamawa,\n28. samanapasti mä jach'a jawirat jilarquir umanacjamawa, uca umanacasti cuncacama puririraquiwa; jupasti mä jach'a ch'amani t'akhesiñwa marcanacatac apani, uqhamat aynacht'ayañataqui, marcanacan lacanacaparusti frenompjamaw uchanti uqhamat maysar saranucuyañataqui.\n29. Ucampis jumanacataquejj k'ochunacaw utjani kollana fiesta arumanacanjama; chuymapansti wali cusisitaraquïniwa, qhititejj pinquillun phust'asitaparjam sarnakquis Tatitun kollupar sarasajja, Israelan imantasiñ marcapar sarcaspasa uqhama.\n30. Tatitusti jach'a arupwa ist'ayaraquini, jach'a ch'amapsti uñacht'ayaraquiniwa, ajjsarcañ colerampiraquiw lurani, mä akquir ninan naqhatapjama, rayonacampi, jallumpi, chhijchhimpi cuna.\n31. Tatitun arunacap ist'asinsti, uqhamaraqui mutuyäwip catokasinsa, Asiria marcajj ajjsaraniwa,\n32. sapa jawk'a Tatitojj churcani ucqhasti tamboranaca, arpanacaw suenapjjani. Tatitojj jupanacarojj walpun nuwjani.\n33. Nayrapachatpacha Asiriataquejja, reyipataquisa, t'akhesiyañ chekajj waquichatawa, ancho uqhamaraqui mankharaquiwa, ninasti ucanjja wal naqharaqui. Tatitun phust'atapaw aktayani, mä jach'a azufre jawiräcaspas uqhama.\n1. ¡Ay, cunaquïcan qhitinacatejj Egiptor yanap mayir sarapqui ucanacataquejja, uqhamaraqui caballonacaru alcatasipqui, uca walja carronacaparu, walja caballeriaparusa, ucatsti janiraqui Israelan kollan Diosaparu uñtapquiti, Tatiturus thakapquiti ucanacataquejja!\n2. Jupasti yatiraquiw cunjäma jakenacar jan walt'ayañsa, cunapachatejj cunsa arsu ucqhajj janiw khepar cutcaspati. Jupasti khoru jakenacataquiw sartaraquini, qhitinacatejj ñankha luririnacarojj yanapapqui ucanacataqui.\n3. Egipcionacajj jakenacawa, janiw jupanacajj diosäpquiti; caballonacapajj janchiwa, janiw ajayüquiti. Tatitojj amparap aytani jupanacar mutuyañataqui, arjjatirisa, arjjatayasirisa aynacht'apjjaniwa, takeniraquiw tucusipjjani.\n4. Tatitusti saraquituwa: “Cunjämtejj mä leonajj mä oveja jiwayejja, ucatsti janiw awatirinacampi sustjayasquiti, takpachanisay tantacht'asiscpan, arnakatanacapampisay sustjañ munasipcpan, uqhamaraquiw take ch'amani Tatitojj jutani Sión kollun marcapar arjjatañataqui.\n5. Cunjämatejj mä jamach'ejj tapap pata thokhonakasa jarc'asejja uqhamaraquiw take ch'amani Tatitojj Jerusalenarojj arjjatani; marcarusti imaniwa, arjjataniwa, khespiyaraquiniwa.”\n6. Israelan wawanacapa qhitirutejj wal chuymapa ust'ayapcta ucar cutjjapjjam.\n7. Cuna urutejj take jumanacajj korit kollket lurat c'ari diosanacama wasitat lurapjjäta, cuntejj jumanacajj pachpa juchan amparanacamampi lurasipcäta,\n8. ucüruw Asiriajj espadar jalt'ani, janiw jaken ch'amap laycuti. Guerrajj jakenacaparojj jaltayaniwa, guerran nuwasir waynanacarusti esclavo tucuyapjjaraquini,\n9. ajjsarañatsa reyipajj jaltjjaniwa, capitananacapasti wiphalap apanucusin cuttawayjjapjjaraquini. Tatitusti acwa arsu. Jerusalenansti, mä ninaw utji uñisirinacaparu mutuyañataqui.\n1. Mä reyiw utjani, jupasti chekaparuraquiw apnakani, marca apnakerinacasti cheka uñjäwimpiw apnakapjjaraquini.\n2. Sapakata jupanacasti thayat imantasiñjama samaräwïniwa, jach'a mathapi thayatsti jupajj imaniwa, waña oraken uma irpañ k'awanacjama, wasaran mä jach'a kalan ch'iwipäniwa.\n3. Nayranacapampisti walpun uñatatasipjjani, take cunsa suma amuyumpiw ist'apjjani;\n4. janiw cunsa mäqui lurapcaniti jan ucasti wali amuyumpiwa lurapjjani, take cunsa khanwa arsupjjaraquini.\n5. Jakejj janiw suma jakew siscaniti jan wali jakerojja, mä sallka jakerusti janiw yäkcjjapjjaniti.\n6. Mä jan wali jakejj jan wali jakenacjamaw parli, chuymapansti jan wali amtäwinacac amtasqui, jake jiwayañac munasipqui, c'ari arunacwa Tatitutaquejj parlapjje. Mank'at awtjat jakerojj jan cunanwa qhitanucupjje, umat pharjatarus janiraquiw ums wajjt'quiti.\n7. Jan wali sallka jakejja jan walinacacpun lurasqui, jan walinacaracwa amtasqui, pobrenacarusti c'arisiñanacapampiw aynacht'ayi, uqhamaraqui chekaparu uñjäwi mayir jakerusa.\n8. Ucampisa asqui jakesti asquinacacracwa amtasqui, uca asqui amtatanacapanwa sum sayt'asiraqui.\n9. Jumanacasti, jan cunat llact'asir warminaca, ist'apjjam cuntejj sapcäma uca arunaca. Jumanac pachparu alcatasir warminaca, arunacajj ist'apjjam.\n10. Jichhajj janis cunäcaspa uqhamaw sarnakapjjtajja, ucampisa acat mä juc'a urunacarusti, janiw maräcanisa ucapachaw qhathatipjjäta, cosechasti tucusjjaniwa, janiraquiw juc'ampis uvanac apthapcjjapjjätati.\n11. Jumanaca, qhitinacatejj jan cunat llact'asisa sarnakapcta ucanaca, qhathatipjjam, qhitinacatejj jumanac pachparu alcatasipcta ucanacajj ajjsarthapipjjam, uca isinacam isirasipjjam, ucatsti chhanqha isinacampi isthapisipjjam, t'akhesipjjatanacam uñacht'ayañataqui.\n12. Usuyasiñanacam uñacht'ayapjjam, ucqha suma orakenacata, uqhamaraqui suma achuri uva yapunacatsa.\n13. Marcajjansti ch'aphinacampi koranacampiquiw jiljjani, take marcana cusisiñ utanacana, cusisiñan cullacapa.\n14. Palaciojj apanucutäjjäniwa; ucatak jaken marcasti wasaraw tucuni, uca suma thuru perkanacasti wiñayataqui apanucutäniwa, ucansti c'uchiquiw monte asnonacajj jacasipjjani, uywanacas ucanwa mank'asipjjaraquini.\n15. Ucampisa Tatitun ch'amapajj wasitatwa ch'amapampi jiwasjjaru jutani, wasarasti suma yapuchasiñ orakeruw tucjjani, yapuchasiñ orakesti juc'ampi suma achuri yapuraquiw tucjjani.\n16. Cheka cancañampi, cheka uñjäwinacampiw take aca marcajjanjja utjaraquini.\n17. Cheka uñjäwisti sumancañwa utjayani, samarañana sarnakasiña, jan ajjsarasa, ucasti wiñayataquïniwa.\n18. Marcajjasti mä suma samarañ chekanwa jacani, suma utanacana, samarata jacañ utanacana,\n19. ch'umejj phat'anucutäscpasaya, marcas taquisitäscpasaya.\n20. Jumanacajj c'uchiquiw jacapjjäta, yapunacamataquis uma karpajj waljaw utjani, asnotaquis, vacataquis pastojj jilarquirïniwa.\n7. Diosajj kollan utjäwipatpach arsüna: “Atipjañampiw Siquem orak catuntasï, Sucot pampa orak laquinokaraquï;\n8. Galaad orakejj nayanquiwa, Manasés orakes nayancaraquiwa, Efraín orakejj p'ekejjar jarc'akeriwa, Judá orakejj jilïr cancañ thujrojjawa;\n9. Moab orakejj jarekasiñ llatajjawa, Edom orakeruw wisqhunacajj liwnokä, Filistea jakenacar atipjasin k'ochü” sasa.\n10. ¿Qhitirac uyuchrantat marcar irpitanisti? ¿Qhitirac Edom chekacam nayamp saranisti?\n11. Diosay, jumajj nanacar apanucupjjestawa; janiw nuwasir tamanacajjamp chicajj mistcjjtati.\n12. Timanacajjar saycatañataquiy yanapt'apjjeta, jaken yanapapan inamayätap laycu.\n13. Diosan yanapapampejj muspharcañanac lurañäni, ¡Jupaw timanacasarojj takjjatani!\n23. Cunjämatejj amsta toketa thayajj jallu jutayquejja, uqhamaraquiw jan wali arunacajj colerañanacjja apani.\n24. Juc'amp asquiwa mä c'uchuna jacañajja, suma jach'a utana tokesir warmimpi jacañat sipana.\n16. Mayampwa sapjjsma: Jan qhitis nayarojj mä lokherjam uñjitpati. Ucampis jumanacatejj mä lokherjam uñjapjjchistajja, uqhamajj jaytt'apjjet lokjam parlañajjataqui, nayajj mä juc'a jach'a jach'a tuct'añajjataqui.\n17. Acjja janiw Tatitun parlayatati sisctjja, jan ucasti mä lokher uñtataw parlasctjja, ucataracwa jach'a jach'a tucuñ munasctjja.\n18. Niyaquejjay walja jakenacajj luräwinacapatjja jach'a jach'a tuct'apjjchejja, nayajj uqhamaraquiw tuct'äjja.\n19. Jumanacajj wali yatiñaninacäpjjstajjaya, ucampis catokasipcaractawa uca lokhe jakenacarojja.\n20. Ucampis jumanacajj janiw arsusipctati uca ch'amampi sirviyasirinacarojja, jumanacan tucjirinacarusa, jumanacar jisc'achirinacarusa, uqhamarac jumanacar nuwirinacarusa.\n21. Aca parlatajjajj p'enkasiycchitu ucasa, chekpachansa nanacajj jumanacataquejj sinti alt'at chuymaniw tucupjjäyätjja, uca jakenacjama jumanacaru lurañataquejja. Ucampis mayninacajj jan cun ajjsarasasa lurapcchejja, nayajj jupanacjamaraquïyäwa, aca parlatajjajj mä lokhe jaken parlapjamäcchi ucasa.\n22. ¿Hebreöpjjeti jupanacajja? Nayajj hebreoraquïtwa. ¿Israel marcanquirïpjjeti? Nayas uca marcanquiriraquïtwa; ¿Abrahaman wawanacapäpjjeti? Nayas ucaraquïtwa.\n23. ¿Criston sirvirinacapäpjjeti? Nayajj jupanacatsa juc'ampïtwa. Acanac parlasajj inas mä lokhe jakjama parlsta. Jupanacat sipansa juc'ampwa irnaktjja, uqhamarac jupanacat sipansa juc'ampi jawk'jataw uñjastjja. Walja cutiw carcelar llaventapjjetu, walja cutiraquiw jiwañatsa khesptjja.\n24. Judionacatjj pheska cutiw quimsa tunca llätuncan asut'jja catoktjja.\n25. Quimsa cutiw lawampi jawk'japjjetu, mä cutisti kalampiraquiw c'upjapjjetu. Quimsa cutiw kotanjam sarcäyät ucqhajj barcojj kotaru jalantäna, uqhajj niyapuniw jiwta, mä arumampi mä urumpiw kotan khantatïyätjja.\n26. Walja cutiw sarañanacancta, ucatsti walja cutiraquiw jawiranacampis niya apayasta, lunthatanac toketsa ajjsarañajjajj utjaraquïnwa, pachpa marca masinacajjatsa uqhamarac jaya jakenac toketsa. Walja cutiw marcanacan jan walt'añanacan uñjasta, uqhamaraqui wasaranacansa, kotansa; ajjsarañajjasti janiraquiw jayanccänti c'ari jilatanac taypinsa.\n27. Walja cutiw irnakäwinacan uqhamaraqui jan walt'añanacan uñjasta; walja cutiraquiw jan iquin cuna sarnakta; mank'ats awtjata umats pharjataw sarnakta; walja cutiwa ayunas sarnakta; thayansa thayjata, jan isin cuna.\n28. Take acanacatsa uqhamarac yakhanacatsa, sapüruraquiw iglesianacatjj llaquista, uca llaquisti mä jathi k'epir uñtataraquiw nayataquejja.\n29. Maynitejj t'uqha uñjaschi ucajja, naya pachpas t'uqhäquirista uqhamätwa. Mä jilatarutï tincuyapjjchi ucajja, nayataquejj p'enkasiñatsa, colerañjamaraquiwa, ucatjja wal llaquisiracta.\n30. Jach'a jach'a tucuñ waquischi ucqhajja, nayajj take uca t'uqha cancañanacajjatwa jach'a jach'a tucöjja.\n31. Jesucristo Tatitusan Dios Awquipajja, qhititï wiñayataqui yupaychatäñapäqui ucajj yatisquiwa chekpuni sascatajj-jja.\n32. Damasco marcanccäyät ucqhajja, Aretas sat reyir sirviri gobernadorajja, guardianacwa marca puncunacarojj uscuntäna nayar catuntañataqui,\n33. ucampis ventanatwa mä canastat warcokapjjetäna marca perkanjama, uqhamataracwa jupanacan amparapatjja jaltjjäyätjja.


Myanmar markan mä jawir jak’an mä latrill lurañ utan yaqha markat jutir jaqinakan irnaqaskir jamuqanaka · Global Voices Aymarata\n(es) ukan jaqukipiri\tJesús García Alfaro\nJaqukipäw uñt'ayata/apkatata 11 Anata phaxsi 2017 19:02 GMT\nAka blog ullart'apxañäni Ελληνικά, Malagasy, বাংলা, русский, عربي, Español, Français, English\nAka qillqatax Zaw Zaw jupan qillqatawa, The Irrawaddy ukat qillqaqt’atawa, mä portal web de noticias independiente ukat Global Voices ukanakaw wasitamp uñt’ayapxi.\nT’aqhisis jakasax 100 jan markapankir jilaw sapürjam latrillunak mä latrill lurir utan ñiya Don Kone ukhamarak Thayer Tapin jak’an lurasipki, ukax Irrawaddy jawir thiyan jisk’a ayllunakawa, ukax Mandalay, Myanmar (Birmania) markankarakiwa.\nUka tuqinx pusi latrill lurir utanakaw utji ukhamarus uka pusi tuqinx 20 jisk’a simintut urnunakats jilaw utji. Ukham irnaqañ tuqinakax ukasatuqinakankiw utji kunjamakitix jisk’at jach’akam wila masinakaw uka tuqin irnaqaspa, asunakakiw jan irnaqkaspati.\nMä yaqhipanakanx phichqa maran jisk’a lalanakax janiw anatapkis janirakiw yatiqañ utars sarapkiti, jupanakax walpin wila masinakapamp chikt’at irnaqapxi.\nMandalay ukatx Cabañas temporales ukanakarw jan markapankirinakax jakir sarxapxatayna, kunalaykutix jan manq’at jiwañataki.\nJilpach wila masinakan payllawipax juk’akiwa, ukhamarus manq’ sinti jilätapatw jisk’ jach’ irnaqañar purxapxi. Janikiw yaqha thakhix jakañanakapatak utjkiti.\nYaqhip jilïr irnaqirinakax usuntapx ukjax janiras ukjataw qullasiñatak payllaw mayisxapxi. Ukat janipun walirasxap ukjax wawanakaparkipuniw uka qullq kutt’ayañatak irnaqayxapxi.\nJan uraqipankir wila masinakax Irrawaddy jawir thiyanw latrillunak wajsupxi, ukax janïr jallupachkamakiwa, kunawsatix umax llunchhimukunxi ukhamarus jan ñiq’is utjxi ukjax yaqha pach latrill lurir utanakarw irnaqir sarxapxaraki, ukhamaw uka t’aqhiskaw thakix jan tukuskay uka jan markapankirinakatakixa.\nManqhäwjpachanw Don Kone ayllu ukhamarak Thayet Tapin ayllu jak’an latrill lurir utar walpin irnaqirinakan niq’i ukhamarak walxa latrillunak aptaskir jamuqanak uñacht’ayasiski.


Argentinax 202 mara phuqhaski\nArgentinan Ispañat yaqhaqtatapa (Jamuqa: teleSUR)\nJichhürux Argentinax 202 mara Españat yaqhaqtatap amtaski, willka kuti phaxsit 9 uru saraqkipanw urupaxa. 1853 maranw nayrïr Tayka Kamachx uka markan utt’ayawiyasipkatayna.\n1816 maran achuqa phaxsit 24 uru saraqkipanw 33 tantachasirix aruskipañ qalltawiyapxatayna, jupanakax Río de la Plata sutimp uñt’at uraqitäpxänwa. Tucumánanw jikthaptawiyapxatayna Buenos Aires ukankirinakakiw apnaqañ munapxi sasin sasipxatayna ukatw Tucumánan tantachasiñ amtawiyapxarakitayna.\n21 kutwa phallayapxatayna, ukampiw yaqhaqhtatx yatiyapxatayna, mama Francisca Bazán de Lagunan utapan ukham lurapxatayna.\nÁlvarez Thomas jupax irptañ jaytjawiyapxataynawa, Antonio González Balcarce jupaw jupalantx mantawiyatayna, ukhamarus jaytjawayxarakikitaynawa. Ukhamïpanx, Juan Martín de Pueyrredón juparux llamayu phaxsit 03 uru saraqkipan utt’ayawiyapxatayna.\nKimsa phaxs chikatan tantachasitatx, tantachasirinakax Españat yaqhaqtatäxiwa sasaw sawiyapxatayna. Tata Francisco Narciso de Lapridaw tantachasirinakar jiskht’awiyatayna: ¿Mayacht’at jikxatasipki uka suyunakan Españat yaqhaqtat sarantañap munapxtati? Sasina. Ukankirinakax jisa sasaw taqin sapxatayna./RAR


Tatituw take marcanacaru taripani, walja marcanacan ch'ajjwatanacapwa t'akjaraquini. Uca marcanacasti espadanacapjja kholliñ aradoruw tucuyjjapjjani, lanzanacapsti yawthapiñ hocenacaruraqui. Janiraquiw cawquïr marcas yakha marcampejj nuwasiñatac sartcaniti. Janiraquiw guerran nuwasiñataquis yatichäwinacjja catokapcaniti.\nEgiptonquir jakenacarojj payaruw jaljtayä, jupanac pura nuwasiyä, amigojj amigop pura, marcasti marca pura, reinojj reino puraraqui.\nSoldadonacamasti lanctasisin liwirtapjje, maynit maynicamaw sasipjjaraqui: ‘¡Acat sarjjañäni, marcasaru cuttjjañäni, cawqhantejj nasctan uca orakeru! ¡Guerran nuwasiñanacatsti jaltawayjjaraquiñäni!’ sasa.\nIst'apjjaraquïtawa guerranacjjata take chekana, ucampis janiw ajjsartapjjañamäquiti. Take ucanacajj pasañapapuniwa, ucampis janïraw acapachan tucusiñapajj horasäcaniti.\nEgipto marcar tokenokam, qhä ch'ojjña taypinquir animalanacaru, qhä wajjrasir toro tamanacaru, qhä tupasir vaca kallunacaru. Jupanacajj juc'amp kamiriptañ munasinjja, marcanacaruw t'akhesiyapjje; ¡nuwasiñ munir qhä jakenacarojj chhuqhutatayamaya!\nIyawsäwin suma nuwasiñapan nuwasim, wiñay jacaña jicjjataraquim ucataquiw Diosajj jawstam, iyawsäwin suma arsüwipwa lurawayta takenin uñjcaya.\nNanacan nuwasiñanacajjataquejj janiw acapach armanacati uscutäquejja, jan ucasti nanacan armanacajjajj pachpa Diosan ch'amapawa, cunanacatejj ch'amanïqui ucanacar tucjañataqui.\nuca uruw Tatitojj take marcanacaru mayachthapinejja, Jerusalenampi nuwasipjjañapataqui. Marcaru catuntasajja, utanacapatsti yänacapjja apasipjjaraquiniwa, warminacaparusti warmisipjjaraquiniwa, chicatpacha jakenacaparusti preso apapjjaraquinejja. Jilt'irinacaquiw ucan jacasjjapjjanejja.\n ¿Cawquitsa juti jumanac taypin jan walt'añanacajja, uqhamarac guerranacasa? Jan wali amtatanacamajj chuymanacaman nuwasisqui, ucatwa juti. Jumanacajj cunsa jicjjatañpun munapjjtajja, jan jicjjatirjamäsinsti jiwayapjjtawa. Cunatsa envidiasipjjapuntawa, jan jicjjatirjamäsinsti ch'ajjwañanacaru, nuwasiñanacaruraquiw uscusipjjtajja. Janiw cuntejj munapcta ucjja jicjjatapctati Diosat jan mayipjjatam laycu.\n “Cunapachatejj jumanacajj uñisirinacamampi nuwasiñatac mistuwayapjjäta, ucatsti uñjapjjäta jupanacarojj soldadonacapa caballonacar lat'jjatata, nuwasiñ carronacani, uqhamaraqui ejercitopas jumanacat sipansa juc'ampi waljani, ucapachajj jan jupanacaru ajjsarapjjamti; Egipto marcat irpsunipctam uca Tatitu Diosamaw jumanacampïsqui. Cunapachatejj nuwasiñ horasajj purinini ucqhajj sacerdotejj takpach ejercitoruw parlani, aqham sasa: ‘Ist'apjjam israelit jakenaca; jichhüruwa uñisirinacamampi nuwasipjjäta. Jan jumanacajj mayjt'asipjjamti, janirac ajjsarapjjamsa; janiraqui qhathatipjjamti ni sustjasipjjamsa, jan ucasti jumanacan Tatitu Diosamaw jumanacampïsqui; ucatsti jupaw uñisirinacamampi nuwasiscani, jupanacarusti atipjapjjaraquïtawa’ sasa.\n Takeniw autoridadanacarojj jaysapjjañama, janiraquiw cuna autoridadas jan Diosïpanjja utjcaspati, autoridadanaca utjquis ucanacasti Diosan uchatawa. Uqhamasti uca autoridadanaca contra sayt'irejja, Diosajj utt'ayquis uca contraw sayt'i, uqham contra sartirinacajja ucatwa juchañchatäni, ucat mutuyatäpjjaraquini. Marca apnakerenacajj janiw asqui lurqui ucar ajjsarayañataquïquiti jan ucasti jan wali luririnacar ajjsarayañataquiwa. ¿Muntati autoridadanacar jan ajjsaras jacasiña? Sum sarnakam, ucatsti autoridadanacajj jumarojj suma jaket uñt'ätam. Uca autoridadanacasti juman asquimataquiw Diosar sirvipjje. Ucampis jan wal sarnakjjät ucqhasti, jumajj uca autoridadanacar ajjsarasaw sarnakjjäta, janiw inamaya autoridadaquïquiti jan ucasti mutuyañataqui munañaniraquiwa. Sum uñjañataqui Diosan munañaparjam uchatächejja, jan wali luririnacarojj mutuyaraquiniwa. Uca laycupï waquisejja autoridadanacar jaysañajja, janiw mutuyäwi jan catokañataquiquiti, jan ucasti chuymasatjama.\n Nayar arjjatir Tatitojj kollanäpan. Jupaw ch'ajjwañatac amparanacajj waquichi, luc'ananacajjarus nuwasiñatac waquicharaqui, jupaw nayan asqui lurirejjajja, imantasiñ pucarajjasa, khespiñatac waquichat uyusa, jarc'akasiñajjasa, imantasiñajjasa, juparaquiw marcanacar nayamp apnakayirisa. Tatay, ¿cunarac jakesti, jupat amtasiñamataquisti?, ¿cunarac jakenacasti, jupanacar munasiñamataquisti? Jakejj mä samsump sasiquiwa, jacañapajj chhaktir ch'iwjamaquiwa. Tatay, alajjpach jist'aranim, sarakaniraquim, kollunacar llamct'am, ucanacasti jiwk'e mistuyapjjani, khejjokhejjorojj antutnucunim, ucanacarusti chhuqhutatayam, mich'inacamamp tucjam. Alajjpachatpach amparam loktanim, lamar kota umanacat arjjatita, khespiyaraquita, yakha marcanquir jakenacan amparapat khespiyita, lacanacapajj c'ari parlirinacawa, cupi amparanacapasti c'ari juramento lurañatac aytiriwa. Tatay, machak k'ochu jayllirapïma, arpamp chicaw k'ochurapïma. [10-11] Jumaw reyinacar atipjaytajja; jumaraquiw David loktirimar khespiytajja, jiwayir espadat arjjatita, yakha marcanquir jakenacan amparapat khespiyita, lacanacapajj c'ari parlirinacawa, cupi amparanacapasti c'ari juramento lurañatac aytiriwa. *** Yokall wawanacajjajj alinac taypinjam jiltapjje; imill wawanacajjasti templor thurjjäsir kalanacar uñtatäpjjewa; pirwanacajjajj cunayman mank'añanacamp phokhantatawa, uywanacajjajj walipuniw miranti, pampanacajjan warank warank tamanacaw mirantaraqui. Vacanacajjajj wallk'ecamaquiwa; janiw sulluririnacajj utjquiti, janiraquiw thaquinacajjan warariyasiñanacas utjquiti. Uqham phokt'at marcajj cusisiñan marcawa, Tatitut Diosanïqui uca marcajj cusisiñaniwa.


Bolivia markax laram quta mayiwit ch’ullqhinchi | Radio San Gabriel\nMonday, March 19, 2018 - 11:05\nBolivia markax laram quta tuqit mayi Chile anqax markaru. Uka mayiwix aka urunakämax puriw Corte Internacional de justicia Haya ukakama. Uka tuqinkirinakax amtawayapxiw Bolivia marka ukhamaraki Chile markanakax ch’ullqhiñchapxañapa mayiwinakapa.\nUkhamarjamaw jichhurux tunka llatunkani urukipana achuqa (marzo) phaxsina qallarawayapxi aru tuqi ch’ullqhiñchawinaka utjañapa laram quta tuqit Bolivia markax maykipana. Uka amtawinx Bolivia markaw qalltawayi ukasti historia tuqi amthapisa,ukhamarakiw kunjamas amtawinakas nayra maranakan utjana Chile markampi ukanakas jani uka markata phuqhata utjawayki ukanaks qhananchawayiwa, Kikiparakiw kunjamas mä waranqa llatunka pataka pusini marana Chile markampix amtax utjana (tratado de 1904) uksa amthapiwayapxi qhananchasina jan ukampix laram quta tuqit mayiwix kunas askichatatapa.\nJichhax qharurus Bolivia markax ch’ullqhiñchaskakiniw Haya tuqina pachpa pacharu, Bolivia markanx phisqha willjtat qallantasina kimsa qallqu qhantatkama ukatsti Holanda markanxTunka pachat qalltasina maya jayp’ukamaw uka amtawix phuqhasini..\nTotal visitas : 2063226


Diosajj ‘wali yatiñaniwa’: Altʼat chuymani ukat amuytʼirirakiwa | Jehová Diosar jakʼachasipjjañäni\nDiosajj ‘wali yatiñaniwa’ ukat altʼat chuymanirakiwa\n1-3. ¿Kunatsa Diosajj altʼat chuymaniw sistanjja?\n¿KUNJAMATSA mä awkejj wawapar yatichkasajj chuymapar purtʼaspa? ¿Ajjsarañjama ukat qhoru arunakampiti parlaspa? Jan ukajj ¿suma arunakampi ukat munasiñampich uñkattʼasin yatichaspa? Cheqas yatiñani ukat altʼat chuymani awkejja, munasiñampipuniw wawapar yatichi.\n2 ¿Alajjpachankir Awkisajj kunjam Diosäpachasa? ¿Jachʼa jachʼa tukurïpachati jan ukajj altʼat chuymanïpachacha? ¿Qhorüpachati jan ukajj suma chuymanïpachacha? Wali yatjjattʼata ukat chʼikhi jaqenakajj awisajj janiw altʼat chuymanïpkiti, kunjamtï Bibliajj siskejja, ‘yatisajja jachʼa jachʼaw tukupjje’ (1 Corintios 3:19; 8:1). Ukampis Jehová Diosajja, taqe kun uñtʼkasasa ukat wali yatiñanïkasasa altʼat chuymaniwa (Job 9:4). Cheqansa, Jupajj janiw jaqenakjamäkiti, jan ukasti taqe kunjjar munañani ukat wali jachʼa Diosawa, ukhamäkchisa janiw jachʼa jachʼa tukuñajj chuymapan utjkiti, ¿kunatsa?\n3 Jachʼa jachʼa tukuñajj maynirojj qʼañuchiwa, ukampis niyakejjay Diosajj qollanächejja, janiw jachʼa jachʼa tukkaspati (Marcos 7:20-22). Jeremías profetajj Diosarojj akham sänwa: ‘Jumajj cheqas janiw nayat armaskätati, ukat altʼanirakïtawa’ sasa (Lamentaciones 3:20, NM). * Ukhamajj taqe kunjjar Munañani Diosajja, profetar istʼañatakejj ‘altʼaniñapänwa’. Jïsa, profetajj juchararäkchïnsa Diosajj yanaptʼänwa (Salmo 113:7). Cheqas Diosajj altʼat chuymaniwa, ukampis ¿kunjamsa uk uñachtʼayi? ¿Kunatsa yatiñkankañat parlasajj altʼat chuymanïñat parlaraktanjja? Ukat ¿kunatsa ukajj jiwasatakejj wali askejja? Ukanakwa yatjjataskañäni.\nKunjamsa Diosajj altʼat chuymanïtap uñachtʼayi\n4, 5. 1) ¿Kunjamas altʼat chuymani jaqejja? 2) ¿Ajjsaririnakakiw altʼat chuymanïpjje sañäspati? 3) ¿Kunjamsa Diosajj altʼat chuymanïtap Davitar uñachtʼayäna, ukat kunatsa ukajj jiwasatakejj wali askejja?\n4 Altʼat chuyman jaqejja, janiw jachʼa jachʼas tukkaspati, janirakiw pʼeqe waytatas sarnaqkaspati. Jan ukasti, llampʼu chuymani, pacienciani ukat amuytʼiriwa (Gálatas 5:22, 23). Ukampis altʼat chuymanïñajja, janiw ajjsarirïña sañ munkiti. Amtañäni, sinti jan walinak uñjasajj Jehová Diosajj colerasirïnwa ukat uka jan walinakjja tukjirïnwa. Ukampis altʼat llampʼu chuymanïtap laykojja, Diosajj wali amuyumpiw chʼamap uñachtʼayirïna (Isaías 42:14). Ukampis ¿kunatsa yatiñkankañat parlasajj altʼat chuymanïñat parlaraktanjja? Biblia toqet parlir mä diccionariojj akham siwa: “Ukhamasti altʼat chuymanïñajja, [...] mayninakar yanaptʼañataki chʼamachasiña sañ muni, ukham jaqenakaw yatiñanïpjje” sasa. Ukhamajj cheqpach yatiñanïñatakejja, altʼat chuymanïñasarakiwa. Cheqansa, Diosajj altʼat chuymaniwa, ukampis ¿kunatsa ukajj jiwasatakejj wali askejja?\nYatiñani awkejja altʼat chuymampi ukat munasiñampiw wawapar uñji\n5 Davitajj akham sasaw Jehová Diosar qʼochüna: “Jumaw arjjatista, qhespiyarakista, kupi amparamampiw katjjarusista, [‘altʼat chuymanïtamaw’, NM] aytat jaqer tukuyitu” sasa (Salmo 18:35). Ukhamajj taqe kunjjar Munañani Diosajj jucharar mä jaqeru sapüru yanaptʼañataki, chʼam churañataki ukat arjjatañatakiw altʼasirïna. Cheqansa, Diosan ukham altʼat chuymanïtap laykukiw Davitajj qhespiyasisapäna ukat reyjam aytat jaqerus tukusapäna, uk amuyasaw Davitajj Diosar ukham qʼochpachäna. Cheqpachansa, taqe kun Luriri Diosajj wali munasiri mä Awkjamaw altʼanisin uñjistu, janitï ukhamäkaspa ukhajja, ¿khitirak qhespiyistaspa?\n6, 7. 1) ¿Diosajj jaqenakjam altʼat chuymanïpachati? 2) ¿Kunatsa yatiñanïñatakejj llampʼu chuymanïñasa, ukat khitis uka toqet sum yatichistaspa?\n6 Jehová Diosan servirinakapajj altʼat chuymanïpjjañapawa, ukhamatwa yatiñanïpjjatap uñachtʼayapjjani. Uka toqetjja Proverbios 11:2 qellqatajj akham siwa: “Yatiñ kankañasti llampʼu chuymaninakamp [jan ukajj ‘altʼat chuymaninakamp’, NM] chikawa” sasa. Ukampis ¿Diosajj jaqenakjam altʼat chuymanïpachati? Janiwa, jaqenakajj janiw taqe kun lurirjamäktanti, uk yatisaw altʼat chuymanïtanjja. Ukampis taqe chʼamani Diosajja, taqe kunwa luraspa, Jupan cheqa kamachinakapakwa jan pʼakintkaspati (Marcos 10:27; Tito 1:2). Ukat Diosajj taqe kunjjar Munañanirakiwa, ukhamajj janiw khitis Juparojj kuns siskaspati.\n7 Ukampis ¿kunatsa Diosajj altʼat chuymaniw sistanjja? Jupajj jucharar jaqenakampiw sum apasi ukat yanaptʼaraki, ukatwa altʼat chuymaniw sistanjja. Ukat llampʼu chuymanirakiwa. Jehová Diosajj cheqpach yatiñanïñatakejj llampʼu chuymanïñaw wakisi sasaw servirinakaparojj yaticharaki. Biblianjja akham siwa: ‘Maynejj wali yatiñan utjchejja, uñachtʼaypan llampʼu chuymampi kunjämtï uka yatiñapajj churki ukhamarjama’ sasa (Santiago 3:13). * Kunjamsa Diosajj altʼat chuymanïñ yatichistu uk jichhajj uñjañäni.\nDiosajj istʼasa ukat yaqhanakar lurañ churasaw altʼat chuymanïtap uñachtʼayi\n8-10. 1) Diosajj istʼiwa ukat yanaptʼayasirakiwa, ¿kunatsa uk yatiñajj wali askejja? 2) Angelanakamp parlasajja, ¿kunjamsa Diosajj altʼat chuymanïtap uñachtʼayi?\n8 Jehová Diosatakejj janiw kuna ewjjtʼiris ni yanapiris munaskiti. Ukampis altʼat chuymanïtap laykojja, yaqhanakarojj istʼiwa ukat yanaptʼayasirakiwa, ukajj wali muspharkañawa (Isaías 40:13, 14; Romanos 11:34, 35). Biblianjja walja kutiw uka toqet parli.\n9 Kunatï Abrahamar paskatayna uk jichhajj uñjañäni. Kimsa jaqenakaw jupar visitir sarapjjäna, jupanakasti angelanakäpjjänwa. Ukat Abrahamajj mä angelarojj “Jehová Tatitu” sänwa, cheqansa uka angelajj taqe Munañani Diosan sutipjjaruw jutäna, ukhamasti Jehová Diosas Abrahamar visitkaspa ukat parlkaspa ukhamänwa. Uka ángel toqew Diosajj Abrahamarojj akham säna: “Sodomankiri, ukhamarak Gomorrankiri jaqenakajj sinti jan wali jaqenakat uñtʼatapjjewa [...]. Jichhajj nayajj uñjiriw sarä cheqpachapuniti jucha luratanakapajj sintïpacha janicha uk yatiñataki, ukhamatwa yatirakëjja” sasa (Génesis 18:3, 20, 21). Cheqas janiw taqe chʼamani Diosajj jupapuni ‘uñjir’ jutkänti, jan ukasti angelanakaparuw wasitampi khitäna (Génesis 19:1). ¿Kunatsa? ¿Janit taqe kun uñjiri Diosajj kunatï uka markanakan cheqpachapuni pasaskäna uk ‘yatkasapäna’? Jïsa yatispänwa, ukampis altʼat chuymanïtap laykuw kunas pasaskäna uk uñjanipjjañapataki ukat Lot chacharu familiaparu visitapjjañapataki angelanakar khitäna.\n10 Ukat Jehová Diosajj istʼir Diosarakiwa. Mä kutejja, Acab sat mä ñanqha reyin apnaqäwiparojj kunjamsa tukjsna sasaw Diosajj angelanakar jisktʼäna. Cheqas Diosatakejj janiw kuna ewjjtʼas wakiskänti, ukampis altʼat chuymanïtap laykuw mä angelar istʼäna, ukat kuntï uka angelajj amtkäna uk lurañapatakiw khitarakïna (1 Reyes 22:19-22). ¡Diosajj wali altʼat chuymanipuniwa!\n11, 12. ¿Kunjamatsa Abrahamajj Diosan altʼat chuymanïtap amuyänjja?\n11 Jehová Diosajj jucharar jaqenakan llakinakapjja istʼarakiwa. Amuytʼañataki, Diosajj Sodoma ukat Gomorra markanakar tukjañ amtatap Abrahamar yatiyäna ukhajja, kunatsa ukham amtpachäna ukjja janiw Abrahamajj sum amuykänti, ukatwa Diosar akham jisktʼäna: “Jumajj aka mundpachana jachʼa juesätawa, ¿janiti cheqaparu uñjkäta?” sasa. Ukat 50 aski jaqenakatï utjaspa ukhajja, aka markanakarojj perdonasmati sasaw jisktʼarakïna. Jïsa perdonäwa sasaw Diosajj säna. Ukat pusi tunka phesqanïspastï, ukat pusi tunkäspastï sasaw jisktʼaskakïna, janiw tukjkäti satpachas tunkar puriñkamaw jisktʼäna. Cheqansa, kunja khuyapayasiris Diosajj ukjja janiw Abrahamajj sum amuykpachänti. Ukampis Diosajj pacienciampi ukat altʼat chuymampiw taqe chuyma serviripan llakinakap istʼäna (Génesis 18:23-33).\n12 Wali yatjjattʼata ukat wali yatiñani jaqenakajja, janiw jan yäqat jaqenakarojj pacienciampi istʼapkaspati. * Ukampis Diosajj taqeniruw istʼi, ukhamatwa altʼat chuymanïtap uñachtʼayi. Ukat “janiw jankʼaki colerasirïkiti” ukwa Abrahamajj Diosamp parlasajj amuyäna (Éxodo 34:6). Diosar ukham jisktʼañajj jan askïtapjja, Abrahamajj amuyaspachänwa. Ukatwa “Tata, jan nayatak colerasimti” sasin pay kuti sispachäna (Génesis 18:30, 32). Cheqansa, Jehová Diosajj janiw coleraskänti, kunattejj wali yatiñanïtap laykojja, llampʼu chuymanirakiwa.\nJehová Diosajj amuytʼiriwa\n13. Bibliarjamajj amuytʼiri siski uka arojja, ¿kamsañs muni, ukat kunatsa Diosajj amuytʼiriw sistanjja?\n13 Jehová Diosajj amuytʼiri Diosarakiwa, ukhamatwa altʼat chuymanïtap uñachtʼayaraki. Jaqenakajj janiw jupjam amuytʼirïktanti. Cheqansa Diosajj angelanakarusa ukat jaqenakarusa istʼiwa, ukampis janiw aleqaki istʼkiti, jan ukasti cheqa kamachinakapar jan pʼakintasajja, mayitanakaparojj iyaw sarakiwa. Biblianjja amuytʼiri siski uka arojja, “iyaw siri” sañ munaraki. Uka toqetjja Santiago 3:17 qellqatajj akham siwa: “Khitinakatejj Diosan yatiñanïpki ukanaka[jja] [...] suma amuytʼanïpjjarakiwa” sasa. Ukhamasti, taqe yatiñani Jehová Diosajja, “amuytʼirirakiwa”. Ukampis ¿kunatsa Diosajj amuytʼiriw sistanjja? Jehová Diosajj kunatï wakiski ukarjam amuytʼasaw yanaptʼistaspa ukat kuns lurarakispa. Diosan sutipajj kamsañs muni uk amtañäni: Jupajj amtanakap phoqañatakejj kunatï munaski ukaruw tukuspa. Ukhamatwa Diosan wali amuytʼirïtap yattanjja.\n14, 15. Ezequiel profetajj uñjkatayna uka carrojja, ¿kunsa Diosan alajjpachankir markapat yatichistu, ukat kunatsa ukajj jaqenakatsa ukat organizacionanakapatsa mayjajja?\n14 Diosajj kunatï wakiski ukarjamaw kuns luri, uka toqet mä jukʼa amuytʼañatakejja, kuntï Ezequiel profetajj mä visionan uñjatayna uka toqet yatjjatañäni. Ezequielajj Diosan alajjpachankir markaparuw uñjatayna. Ukasti Diosan apnaqata pusi ruedani mä jachʼa carror uñtasitänwa. Ukat sapa rueda taypinjja yaqha ruedas utjkaspa ukhamänwa. Ukat walja nayranakampi phoqantatarakïnwa, ukatwa taqe toqeru uñjapjjäna. Ukat uka carrojj mäkiw jan saytʼasa chʼeqarus kupirus saräna. Ukat wali jachʼakchïnsa, ratukiw llijullijunakjam saräna, janiw mä jathi maquinjamäkänti (Ezequiel 1:1-3, 14-17, 19-28; Ezequiel 1:18, NM). Ukhamasti Jehová Diosan alajjpach markapajj jupjamarakiwa, kunatï wakiski ukhamarjamaw kuns luri.\n15 Ukampis jaqenakajj janiw ukhamäpkaspati. Jupanakasa organizacionanakapasa, yaqhanakan llakinakap istʼañat sipansa, kuntï jupanakpach amtapjje ukakwa lurapjje. Ukat amuytʼirïñat sipansa, munañanakapakwa thaqhapjje. Uka toqet amuytʼañatakejja, petroleo apiri mä jachʼa barcompita ukat carganak apiri mä trenampita parltʼañäni. Ukanakajj muspharañjam wali jachʼa ukat wali chʼamanïpjjewa. Ukampis ¿kuna jan waltʼäwis nayraqatan utjki ukhajj ratukit saytʼapjjaspa? Janiwa, trena thakin kunas utji ukhajja, janiw qʼewtʼkaspati ni mäkis saytʼkaspati. Frentʼasas mä kilometrotsa jilaw saraskaspa. Ukat petroleo apiri jachʼa barcojja ukhamarakiwa. Motoranak jiwtʼaykasas kimsaqallq kilometromp saraskaspa, ukat qhepar jittʼañapataki motoranakampi waytʼaykasas kimsa kilometromp saraskaspa. Jaqenakasa ukat organizacionanakapasa ukhamäpjjarakiwa. Janiw amtanakapjja jaqenakan askip laykojj mayjtʼayapkaspati. Jachʼa jachʼa tukurïpjjatap laykojj mayninakan llakinakap uñjkasas janiw kuns lurapkiti. Ukatwa walja empresanakasa apnaqäwinakasa aynachtʼapjje (Proverbios 16:18). Ukampis Jehová Diosasa ukat markapasa janiw ukhamäkiti, uk yatiñajj wali kusiskañawa.\nKunjamsa Diosajj amuytʼirïtap uñachtʼayi\n16. Janïra Sodoma ukat Gomorra markanakar tukjasajja, ¿kunjamsa Diosajj amuytʼirïtap uñachtʼayäna?\n16 Amtañäni, kunapachatï Diosajj Sodoma ukat Gomorra markanakar tukjañ amtkäna ukhajja, akham sasaw mä ángel toqejj Lot chacharusa familiaparus säna: “Qollu toqenakar jaltjjapjjam” sasa. Ukampis Lot chachajj janiw uksanakar sarañ munkänti, ukatwa angelanakar akham säna: “¡Janiw tatanaka, rogtʼasipjjsmawa!” sasa. Uka qollunakar sarasajj jiwapjjeristwa sasaw Lot chachajj ajjsaräna, ukatwa Zoar sat uka jiskʼa markar familiapampi sarañataki rogtʼasïna. Cheqasa, janiw ajjsarañapäkänti, Jehová Diosajj uka qollunakansa jan walinakat jarkʼaqasapänwa. Ukampis Zoar markajj tukjatäñapänwa. Ukhamäkipansa Lot chachan rogtʼasitaparojj Diosajj istʼänwa ukat janiw uka marka tukjkänti, ukatwa angelajj Lot chachar akham säna: “Istʼsmawa, ukatsti mayitamarojj jaysarakïwa” sasa (Génesis 19:17-22). Jïsa, taqe chʼamani Jehová Diosajja ukham amuytʼiri Diosawa.\n17, 18. ¿Kunjamsa Jehová Diosajj amuytʼirïtap ninivitanakar uñachtʼayäna?\n17 Kunapachatï jaqenakajj taqe chuyma arrepentisipjje ukhajja, Jehová Diosajj cheqaparjama ukat khuyapayasiñampiw jupanakar uñji. Jonás profetat amtañäni, Diosajj Nínive sat markankiri jan wali jaqenakar yatiyañapatakiw khitäna. Diosan amuytʼayatäsajj akham sasaw yatiyäna: “¡Akat pusi tunka ururojj Nínive markajj qʼala tukjatäniwa!” sasa. Ukampis janiw tukjatäkänti. Ninivitanakajj taqe chuymaw arrepentisipjjäna (Jonás 3 jalja).\n18 Ninivitanakajj taqe chuyma arrepentisipjjäna ukhajja, ¿kunjamsa Jonás profetajj jikjjatasïna, ukat kunjamsa Diosajj uñjarakïna? Ukanakat amuytʼañajj wali askiwa. Jehová Diosajj janiw ‘guerran nuwasirjam’ saytʼkänti, jan ukasti kunatï ninivitanakatakejj wakisïna ukarjamaw luräna, mä arunjja, juchanakapwa perdonäna (Éxodo 15:3). * Ukampis Jonasajj janiw ukham amuykänti ukat janirakiw khuyaptʼayaskänti. Jupajj amuytʼañat sipansa, petróleo apiri jachʼa barcor jan ukajj jachʼa trenar uñtasitaw jan amuytʼkänti, mä arunjja, tukjatäniw sasin yatiykäna ukajj jan faltaw Jonasatakejj phoqasiñapäna. Ukampis pacienciampiw Diosajj uka profetar khuyapayasirïña ukat amuytʼirïña yatichäna (Jonás 4 jalja).\nJehová Diosajj amuytʼiriwa ukat kuntï jan lurirjamäktan uksa yatirakiwa\n19. 1) Jehová Diosajj janiw kuntï jan lurirjamäktan ukanak maykistuti sasajja, ¿kunatsa sistanjja? 2) Proverbios 19:17 qellqatanjja, ¿kunjamsa Diosajj amuytʼiri suma uywirïtapa, ukat altʼat chuymanïtapa uñachtʼayistu?\n19 Jehová Diosajj janiw kuntï jan lurirjamäktan ukanak maykistuti, ukhamatwa amuytʼirïtap uñachtʼayaraki. Kunjamtï Davitajj siskänjja: “Jupajj jiwasanakan laqʼätas yati[wa], ñeqʼet luratäpjjatas yatiraki[wa]” (Salmo 103:14). Jiwasajj janiw taqe kuns lurirjamäktanti ukat pantjasir jaqenakarakïtanwa, ukjja Diosajj jiwasat sipansa sum yati. Ukatwa kuntï jan phoqerjamäktan uk jan maykistuti. Maysa toqetjja, Biblianjja pä kasta uywirinakat parli, amuytʼiri suma uywirinakampita ukat qhoru uywirinakampita (1 Pedro 2:18). ¿Diosajj kunjam Uywirïpachasa? Uka toqet amuytʼañatakejj Proverbios 19:17 qellqatan jikjjataski uka arunakat amuytʼañäni, akham siwa: “Mä pobre jaqer maytʼirejj Tatituruw maytʼaski” sasa. Cheqansa, amuytʼiri suma uywirikiw kunjamsa pobrenakarojj yanaptʼasiski uka toqet llakisispa. Ukat taqe kun Luriri Diosajja, pobrenakat khuyaptʼayasirinakarojj manuwa sasaw uka qellqatajj sarakistu. ¿Janit taqe ukanakajj Diosan altʼat chuymanïtap uñachtʼaykistu?\n20. ¿Kunatsa Diosajj mayisitanakasarojj istʼiwa sasin sissna?\n20 Jichhürunakanjja, Jehová Diosajj ukhamarakiw servirinakaparojj munasiñampi uñji ukat kunjamäsipkis uksa amuytʼaraki. Taqe iyawsañampi Diosar jakʼachastan ukhajja, jupajj istʼistuwa. Janis angelanakar khitankchejja, mayisitanakasjja istʼapuniwa, uka toqetjja janiw pächasiñasäkiti. Pablot amtañäni, carcelat mistuñajatakejj ‘orapjjañamaw’ sasinwa cristian jilat kullakanakarojj mayïna, ¿kunatsa? Jupa pachpaw akham säna: “Nayajj jumanakan ukaru jankʼaki mistunjjañajjataki” sasa (Hebreos 13:18, 19, MT). Ukhamajj Diosajj mayisitanakasarojj istʼaspawa, ukat kuntï jan lurañ amtkäna uksa lurarakispawa (Santiago 5:16).\n21. Jehová Diosajj altʼat chuymanïkchisa, ¿kunsa janipun lurkaspa, ukat kunatsa jiwasatakejj ukham chuymanïtapajj wali askejja?\n21 Jehová Diosajj kunaymanitwa altʼat chuymanïtap uñachtʼayi. Kunjamtï yateqawaytanjja, Jupajj llampʼu chuymaniwa, angelanakarusa jaqenakarusa istʼiwa, paciencianiwa ukat amuytʼiri Diosarakiwa. Ukhamäkchisa janipuniw cheqa kamachinakapjja pʼakintkaspati. Kʼari yupaychäwin pʼeqtʼirinakapajj altʼat chuymanïpjjtwa sasaw kuntï jaqenakajj istʼañ munapjje ukanakak yatichapjje, ukampis ukham lurasaw Diosan kamachinakap pʼakintapjje (2 Timoteo 4:3). Ukampis qollan Diosajj janiw jaqenakjamäkiti, janiw askip thaqhasakejj kamachinakapat armtʼaskaspati (Levítico 11:44). Jan ukasti altʼat chuymanïtap laykurakiw amuytʼiri Diosajja. Cheqansa taqe yatiñani Diosajja, yateqaskañ altʼat chuymaniwa, ¿janit uk yatiñajj jiwasatakejj wali askïki? Jïsa, taqe chʼamani, munasiri, pacienciani ukat amuytʼiri Diosar jakʼachasiñajj wali kusiskañapuniwa.\n^ tʼaqa 3 Biblia copiapjjäna uka soferim sat nayra jaqenakajja, aka jiskʼa tʼaqjja mayjtʼayapjjänwa. Janiw Diosajj altʼaskiti, jan ukasti Jeremiasaw altʼasi, taqe kun Luriri Diosarojj janiw ukham jiskʼachañajj askïkaspati sasaw sapjjäna. Ukatwa aka jiskʼa tʼaqajj walja Biblianakan mayjtʼayasiwayi. Ukampis Jeremías profetajj akham sasaw Diosar sañ munäna: “Janiy armasimti, jïsa janiy armasimti ukat altʼasinimaya” sasa, ukhamaw yaqha Biblian jaqokipasiwayi (The New English Bible).\n^ tʼaqa 7 Yaqha Biblianakanjja uka jiskʼa tʼaqajj akham sarakiwa: ‘Maynejj wali yatiñan utjchejja, uñachtʼaypan humilde chuymampirak kunjamtï uka yatiñapajj churki ukhamarjama’ sasa. Yaqha Bibliajj akham sarakiwa: ‘Suma chuymanïñajj yatiñkankañatwa juti’ sasa.\n^ tʼaqa 12 Biblianjja, jachʼa jachʼa tukuñat sipansa llampʼu chuymanïñaw jan ukajj paciencianïñaw jukʼamp askejja sasaw qhanañchi (Eclesiastés 7:8). Ukhamajj Jehová Diosajj paciencianiwa, ukhamatwa altʼat chuymanïtapjja yatiraktanjja (2 Pedro 3:9).\n^ tʼaqa 18 Salmo 86:5 qellqatanjja, akham siwa: “Tatay, jumajj munasiñanïtawa, juch pampachirirakïtawa” sasa. “Juch pampachirirakïtawa” siski uka arunakajj e·pi·ei·kés (“amuytʼiri”) siski uka arumpiw Griego arurojj jaqokipasiwayi.\nÉxodo 32:9-14 Jehová Diosajj Moisesan mayisitapar istʼasajja, ¿kunjamatsa altʼat chuymanïtap uñachtʼayäna?\nJueces 6:36-40 Gedeón chachan mayisitapar istʼasajja, ¿kunjamsa Diosajj paciencianïtap ukat amuytʼirïtap uñachtʼayäna?\nSalmo 113:1-9 ¿Kunjamsa jaqenakar yanaptʼasajj Jehová Diosajj altʼat chuymanïtap uñachtʼayi?\nLucas 1:46-55 Marian arunakaparjamajja, ¿kunjamsa Diosajj altʼat chuymaninakaru ukat pobrenakar uñji, ukat uk yatisajj kunjam chuymanïñatakis chʼamachasiñasa?


Jesusajj “sábado urjjarojj Munañaniwa” (1-8)\nMä ampara wañaqat jaqeruw qollasi (9-14)\nDiosan munat serviripa (15-21)\nJesusajj espíritu santompiw demonionakar alissu (22-30)\nJan perdonkay jucha (31, 32)\nAchupatwa mä arbolarojj uñtʼasi (33-37)\nJonasan señalapa (38-42)\nDemoniojj mayampiw mä jaqer manti (43-45)\nJesusan mamapampi jilanakapampi (46-50)\n12 Mä kutejja Jesusajj discipulonakapamp chikaw sábado urun trigo yapunak taypi saraskäna. Discipulonakapajj manqʼatwa awtjayasipjjäna,* ukatwa trigo puyanak kʼichirasajj manqʼantapjjäna. 2 Uk uñjasajja fariseonakajj akham sasaw jupar sapjjäna: “¡Uñtam! Kunatï sábado urun jan lurasiñapäki ukwa discipulonakamajj lurasipki” sasa. 3 Jupasti sarakïnwa: “¿Kuntï Davidampi jaqenakapampejj manqʼat awtjatajj* lurapkäna uk janit liytʼapkta? 4 Jupajj Diosan utaparuw mantäna, jaqenakapamp chikarakiw Diosar loqtat tʼantʼanak manqʼantapjjäna. Janiw jupas ni mayninakas uk lurapjjañapäkänti, jan ukasti sacerdotenakakiw manqʼapjjañapäna. 5 ¿Janirakit Leyinsa liytʼapkta? Sacerdotenakajj templon sábado uru pʼakintasajj janiw juchañchatäpkiti. 6 Nayajj sapjjsmawa, khititejj templot sipansa jukʼamp jachʼäki ukaw akankaski. 7 Jumanakatejj ‘nayajj khuyapayasirïpjjañam* munta, janiw sacrificionak munkti’ siski uka arunak sum amuytʼapjjasamäna ukhajja, janiw jan juchaninakarojj juchañchapkasamänti. 8 Jaqen Yoqapasti sábado urjjarojj Munañaniwa” sasa. 9 Uka cheqat sartasinjja, jupanakan sinagogaparuw mantäna. 10 Ukansti ¡mä ampar wañaqat jaqew ukankaskäna! Ukatsti Jesusar juchañchañ munasaw yaqhepajj akham sasin jisktʼapjjäna:* “¿Sábado urun qollañajj walikïskiti?” sasa. 11 Jupasti sarakïnwa: “Jumanakatï mä ovejanïpjjasma, uka ovejajj sábado urun mä pʼiyar jalantaspa ukhajja, ¿janit jumanakat maynejj katthapisin wayskaspa? 12 Cheqansa mä jaqejja mä ovejat sipansa jukʼampi munatawa. Ukhamasti kunatejj walïki uk sábado urun lurañajj walikïskiwa” sasa. 13 Ukatwa usut jaqerojj akham säna: “Amparam loqatatam” sasa. Iyaw sasaw uka jaqejj loqatatäna, amparapasti mayni amparapjam walikëjjarakïnwa. 14 Ukampis fariseonakajj anqar mistusajja, jupar jiwayañatakiw amtapjjäna. 15 Uk yatisasti Jesusajj yaqha cheqaruw sarjjäna, waljanirakiw jupar arkapjjäna. Taqe usutanakaruw qollarakïna. 16 Ukatsti janipuniw khitirus nayjjat arsupjjätati sasaw jupanakar ewjjäna. 17 Ukhamat kuntï Isaías profetajj arskäna ukanakan phoqasiñapataki, jupajj akham sänwa: 18 “¡Jupaw nayan ajllit servirijajja, jupasti wali munatawa, nayajj wal jupat kusisirakta!* Juparuw espirituj churäjja, kunatejj cheqapäki ukwa markanakarojj qhanañcharakini. 19 Janiw chʼajjwkanisa ni jachʼatsa arnaqaskaniti, janirakiw arunakapas jachʼa thakinakan istʼaskaniti. 20 Taqe kunanakatï jan walïki ukanak sum askichañkamajja, janiw kuna pʼakit cañsa jukʼamp pʼakjkaniti, janirakiw jewqʼeskiri* micha pawilsa jiwaykaniti. 21 Cheqansa sutipjjaruw markanakajj suyapjjani” sasa. 22 Ukatsti demonion mantat mä jaqeruw irpanipjjäna, jupajj juykhünwa, amut jaqerakïnwa. Jesusajj jupar qolljjäna ukhajja, uka amut jaqejj parljjänwa, uñj-jjarakïnwa. 23 Jaqenakasti uk uñjasajj wal musparapjjäna, sapjjarakïnwa: “¿Janit aka jaqejj Davidan Yoqapäkpacha?” sasa. 24 Uk parlir istʼasajja, fariseonakajj akham sapjjänwa: “Aka jaqejj demonionakan Beelzebub* sat apnaqeripan chʼamapampiw demonionakar alissuski” sasa. 25 Amuyunakap yatisajja, Jesusajj akham sänwa: “Mä gobiernojj tʼaqjtasin jupanakpura chʼajjwapjje ukhajja, tukusiwa. Mä markasa jan ukajj mä familiasa tʼaqjtasin jupanakpura chʼajjwapjjani ukhajja, tukusipjjarakiniwa. 26 Ukhamarakiw pasaspa, Supayatejj* Supayar alissuspa ukhajja, jupa pachpaw tʼaqjtasin jupa contra saytʼasispa, gobiernopas tukusirakispawa. 27 Ukhamasti nayatejj Beelzebub satäki ukan chʼamapampi demonionakar alissta ukhajja, ¿khitin chʼamapampis wawanakamajj alissupjje? Ukatwa wawanakamajj jumanakjjar juezat saytʼapjjani. 28 Ukampis nayatejj Diosan espiritupampi demonionakar alissusksta ukhajja, jumanakajj Diosan Reinopampiw* katjayasipjjtajja. 29 ¿Kunjamatsa maynejj wali chʼaman jaqen utapar mantasajj utjirinakap qʼepsuspa? ¿Janit nayraqatajj uka jaqer ñachʼantañajj* wakiskaspa? Jïsa, ukhamatakwa maynejj uka jaqen utapat qʼepsuspa. 30 Khititejj jan nayampïki ukajj naya contrawa, khititejj nayamp chika jan apthapki ukajja, jukʼampikiw apatati. 31 ”Ukatpï jumanakar sapjjsmajja, kuna juchäskpansa jaqenakarojj perdonatakïniwa, jiskʼachir arunak parlañas perdonasirakiniwa, ukampis khititejj espíritu santo* contra jan wal parlki ukajja janiw perdonatäkaniti. 32 Amuytʼañataki, khititejj jaqen Yoqap contra parlki ukajja perdonatakïniwa, ukampis khititejj espíritu santo contra parlki ukajja janiw akapachansa* ni jutïrinsa perdonatäkaniti. 33 ”Jumanakatejj suma arboläpjjsta ukhajja, achunakamajj sumäniwa. Jumanakatejj jan suma arboläpjjsta ukhajja, achunakamajj janirakiw sumäkaniti. Mä arbolajj achupatwa uñtʼasi. 34 Asirun wawanakapa, ¿kunjamarak jumanakasti jan wali jaqëkasin sumanak parlapjjasmasti? Mä jaqejja, kunatï chuymapan phoqantatäki ukwa parlaraki. 35 Mä suma jaqejja, kunatï sumäki ukwa chuymapat apsuni, ukampis mä jan wali jaqejja kunatï jan walïki ukwa chuymapat apsuniraki. 36 Nayajj sapjjsmawa, jaqenakajja taqe jan wali parlatanakapatwa Juicio Urun Diosarojj cuenta churapjjani. 37 Ukhamajj arunakamarjamaw cheqap jaqet uñtʼayasïta, arunakamarjamaw juchañchatas uñjasirakïta” sasa. 38 Ukatsti akham sasaw yaqhep escribanakampi fariseonakampejj jupar sapjjarakïna: “Yatichiri, mä señal jumat uñjañ munapjjta” sasa. 39 Uk satasti jupajj sarakïnwa: “Diosat jitheqtir* aka tiempon jakir jan wali jaqenakajja, mä señal uñjañ munasipkakiwa. Ukampis janiw kuna señalsa uñjapkaniti, jan ukasti Jonás profetan señalapak uñjapjjani. 40 Kunjamtï Jonasajj kimsa urumpi kimsa arumampi mä jachʼa chawllan purakapankkänjja, ukhamarakiw jaqen Yoqapajj kimsa urumpi kimsa arumampi oraq manqhankani. 41 Nínive markankir jaqenakajja aka tiempon jakir jaqenakamp chikaw Juicio Urun sartanipjjani, jupanakaw aka jaqenakarojj juchañchapjjani. Jupanakasti kuntï Jonasajj yatiykäna uk istʼasajj arrepentisipjjänwa, ukampis khititï Jonasat sipansa jukʼamp jilïrïki ukaw akankaski. 42 Ukatsti aynach toqenkir reinaw aka tiempon jakir jaqenakamp chikajj Juicio Urun sartanini, juparakiw aka jaqenakarojj juchañchani. Jupajj Salomonan yatiñap istʼirejj oraq tukuyatpachwa jutäna, ukampis khititï Salomonat sipansa jukʼamp jilïrïki ukaw akankaski. 43 ”Mä demoniojj mä jaqet mistu ukhajja, mä samarañ lugar thaqasaw waña cheqanakan sarnaqaski, janirakiw kuns jikjjatkiti.* 44 Ukatjja sarakiwa: ‘Nayajj mistunkta uka utajar kuttʼjjä’ sasa. Kuttʼasajja suma pichthaptʼata, suma kʼachachtʼat chʼusa utarukiw puri. 45 Sarasinjja paqallq yaqha demonionakaruw irptasini, jupat sipansa jukʼamp jan walinaka. Mantasasti ukanwa jakapjjaraki. Uka jaqejj nayrat sipansa jukʼamp jan walinakanwa uñjasi. Uka pachparakiw aka tiempon jakir jan wali jaqenakampejj pasani”. 46 Jesusajj jaqenakar parlaskäna ukhajja, mamapampi jilanakapampiw anqan saytʼatäsipkäna, jupampiw parlañ munapjjarakïna. 47 Ukatjja mayniw jupar akham säna: “Mamamampi jilanakamampiw anqankasipki, jumampiw parlañ munapjje” sasa. 48 Uk satajja jupajj sarakïnwa: “¿Khitiraki mamajasti, khitinakaraki jilanakajasti?” sasa. 49 Ukatjja discipulonakap toqer ampar loqtasajj akham sarakïnwa: “¡Jupanakaw mamajasa jilanakajasa! 50 Khititejj alajjpachankir Awkijan munañap lurki ukaw jilajasa, kullakajasa, mamajasa” sasa.\n^ Variante: “utjayasipjjäna”.\n^ Variante: “utjatajj”.\n^ Variante: “khariptʼayasirïpjjañam”.\n^ Jan ukajja, “almajajj wal jupat kusisiraki”.\n^ Variante: “jeqʼeskiri”.\n^ Variante: “chʼoqantañajj”.\n^ Variante: “jakkiti”.


2 Crónicas 18 - Holy Bible [Aymara Bible 1997] - (2Cró 18)\nJosafat reyejj wali kamiriw tucjjäna, uqhamarac jach'a cancañanaca catokäna, ucatsti jupajj Acab reyin awcch'i masipaw tucjjäna.\nUcat mä cawkha maratjja, Samaria marcaruw saräna Acab reyiru uñjt'iri, Acab reyisti Josafat reyiru jupamp chica jutirinacaru fiestachañataquisti walja ovejanaca, orko vacanaca, jiwarayäna, amtayaraquïnwa galaadanquir Ramot chekaru nuwir sarañataqui.\nUcatjja Israelanquir Acab reyejj, Judá marcanquir Josafat reyirojj jisct'änwa: —¿Munasmati Galaadanquir Ramot chekaru nayamp chica nuwir sarañjja? —sasa. Josafat reyisti ucjjarojj sänwa: —Nayasa, uqhamarac ejercitojjasa jumampi, jakenacamampïpjjtwa guerrar sarañataquejja.\nUcampis nayrakatajja Tatitun munañapaya yatjjatam —sasa.\nUcatjja Israelanquir reyisti profetanacaruw tantachäna, ucanacasti pusi patacanïnwa, jupanacarusti jisct'änwa: —¿Galaadanquir Ramot chekarojj nuwirejj sarapjjeristti, janicha? —sasa. Ucatjja jupanacajj sapjjänwa: —Nuwir sarascaquim, Diosaw jupanacarojj amparamar catuyätam uca laycu —sasa.\nJosafat reyisti jisct'ascaquïnwa: —¿Janit aca chekana Tatitun yakha profetapajj utjqui, juparus jisct'asiñataquiraqui? —sasa.\nUcatsti Israelanquir reyejja Josafatarojj sänwa: —Maynimpejj utjasquiwa, jupa tokejj Tatiturojj jisct'aracsnawa. Jupasti Imla chachan Micaías yokapawa. Nayasti juparojj walwa uista, jupajj janipuniw cunapachas sumanacjja yatiyquituti, jan ucasti jan walinacacwa yatiyitu —sasa. Ucampis Josafatajj sascaquïnwa: —Jan uqham samti —sasa.\nUcat ucspachawa Israelanquir reyipajj mä oficialaru jawsasina säna: —¡Janc'aqui jutpan Imla chachan Micaías yokapajja! —sasa.\nIsraelanquir reyisa, uqhamarac Judá orakenquir Josafat reyisa armaduranacapamp ucht'atcamäsipcänwa, ucatsti jupanacajj trononacapan kont'atäsipcänwa Samariaru mantañawja plazana, ucatsti take profetanacaw jupanacan nayrakatapana jutir urunacata parlapjjäna.\nQuenaana chachan Sedequías yokapasti hierrotwa mä wajjranaca lurasïna, ucatsti jach'atwa art'äna: “¡Aqham siw Tatitojja: ‘Aca wajjranacampiwa sirio jakenacaru tucjañcama nuwantäta!’ ” sasa.\nTake profetanacasa uca pachparaquiquiwa parlapjjäna. Reyirusti sapjjänwa: “Galaadanquir Ramot chekarojj nuwantir sarascaquim, ucatsti atipjätawa, Tatituw jumarojj uca marca catuyätam” sasa.\nCawquïr yatiyiritejj Micaías profetar jawsir sarcäna ucasti juparojj sänwa: —Take profetanacawa jan maynini reyirojja suma yatiyäwi arunaca churapjje. Ucatsti nayajj achict'smawa jupanacampi parlt'asina, suma arunaca yatiyañamaraqui —sasa.\nMicaías profetasti juparojj sänwa: —¡Nayajj Tatit laycuw juramento lurta, cuntï Diosajj nayan sañajja muncani ucacwa säjja! —sasa.\nUcatjja reyin nayrakataparuwa ustäna, ucatsti reyejj juparojj jisct'änwa: —Micaías, ¿Galaadanquir Ramot chekaru nuwirejj sarapjjeristti, janicha? —sasa. Ucjjarusti Micaías profetajj juparojj sänwa: —Nuwirejj sarascaquim, ucatsti atipjätawa, Diosaw jumarojj uca marca catuyätam —sasa.\nUcampis reyejj ucjjarojj sänwa: —¿Cawkha cutisa nayajj jumarojj säma Tatitun sutip laycu juramento luratata chekaqui nayar parlañamjja? —sasa.\nUcjjarojja Micaíasajj sänwa: —Nayajj take Israel jakenacaruwa kollunacana ananucuta ujta, jan awatirini ovejanacar uñtata. Ucatsti Tatitojj siwa: ‘Acanacajja janiw awatirinïquiti; sapa maynisa sumaqui utanacapar cutt'jjapjjpan’ —sasa.\nIsraelanquir reyisti Josafatarojj sänwa: —¿Janit siscsmajja ‘Aca jakejj janipuniw sumanacjja yatiyirïquituti, jan ucasti jan walinacacpunwa yatiyirïtojja’ sasajja? —sasa.\nMicaíasasti ucjjarojj sascaquïnwa: —Uqham satamatjja, ist'apjjam jumanacajj Tatitun arunacapa: Nayajj Tatituruwa tronopana kont'ata uñjta, uqhamarac alajjpachanquir take ejercitoruraqui jupampi chica sayt'atäsipquiri, cupëjjapana, ch'ekäjjapana.\nUcatsti Tatitojj jisct'änwa: ‘¿Qhitis Israelanquir Acab reyiru amtayiri saraspan Galaadanquir Ramot chekaru nuwiri sarasina ucan aynacht'añapataquejja?’ sasa. Mayninacajja maywa parlapjjäna, yakhanacasti yakharaqui.\nUcatsti mä ajayuwa Tatitun nayrakataparu ustäna: ‘Nayawa uqham lurirista’ sasa. Ucatsti Tatitojj jisct'änwa cunjämsa luraspa uca,\nucatsti ajayojj sänwa: ‘Nayajj c'arinacwa reyin take profetanacaparojj amtayäjja’ sasa. Ucatsti Tatitojj juparojj sänwa: ‘Chekpachansa uqhamjja sallkjasmawa, uqhamajj saramaya luriri’ sasa.\nJichhasti jumajj yatjjtawa Tatitun aca profetanacana lacanacapana c'ari ajayu uchatapjja, ucatsti wact'ayapjjewa juman tucusiñama —sasa.\nUcatsti Quenaana chachan Sedequías yokapajj Micaíasaru jac'achasisinjja aqham sasaw nuwäna: —¿Cawqui cheksa Tatitun ajayupajj nayatjja sarawayjjejja jumar parlañataquejja? —sasa.\nUcjjarusti Micaíasajj juparojj sänwa: —Jumasti ucjja yatïtawa cunürutejj utat uta imantasiñataqui jalnakcäta ucqha —sasa.\nUcatjja Israelan reyipajj sänwa: —¡Catuntapjjam Micaíasaru, ucatsti preso apapjjam marca apnakeri Amón chachan ucaru, uqhamarac Joás yokajjan ucaruraqui!\nUcatsti sapjjaraquim: Aqham siw reyejja: ‘Aca jakerojj carcelaru uchantapjjam, ucatsti mank'sa, umsa juc'aqui churapjjpan, nayan sumaqui cuttaniñajjcama’ —sasa.\nUcjjarusti Micaíasajj sascaquïnwa: —Jumatejj sumaqui cutt'anïtajja, Tatitojj janiw ucjja naya toke parlquiti. ¡Ucsti take jakenacasa ist'apjjaracpan! —sasa.\nUqhamasti Israelan reyipampi, uqhamarac Judá marcanquiri Josafat reyimpejja sarantasipcaquïnwa Galaadanquir Ramot chekaru nuwiri.\nUcatsti Israelanquiri reyejj Josafat reyirojj sänwa: —Nayajja nuwasïwirojja yakhat isthapitawa mantäjja, ucatsti jumawa isejja uchasïtajja —sasa. Uqhamawa Israelanquiri reyejja yakhat isthapisiwayäna, ucatsti panpachaniwa nuwasïwirojja mantapjjäna.\nUcampis Siria marcanquiri reyisti nuwasi carronacapan capitananacaparojja sänwa: “Janiw qhitirusa nuwapjjätati, jan ucasti Israelanquiri reyiparuquiwa nuwapjjäta” sasa.\nCunapachatï carronacan capitänanacapajj Josafat reyiru ujapjjäna ucqhajja, amuyapjjänwa jupätapa Israelan reyipajja, ucatjja muyuntapjjänwa nuwañataqui. Ucatsti Josafat reyejj jach'at art'asinwa yanapa mayïna, ucatjja Tatitojj juparojj yanapänwa, Diosasti jupatjja uca jakenacjja jithektayaraquïnwa,\njupanacasti jan jupajj Israelan reyipätapa ujasinjja, janiw arcanakcjjapjjänti.\nUcampis mä soldadowa alekaqui flechapa antutt'äna, ucatjja Israelan reyiparuwa wact'ayäna, armadurapan ch'ucupata mantayasa niya jiwirpacha usuchjasaraqui. Ucatjja Israelanquir reyejj apnakerirojj sänwa: —Kheparu cuttam ucatsti aca nuwasïwi taypit apsuta jan wali usuchjatätwa —sasa.\nUca uruna nuwasïwisti wali ch'amänwa, Israelan reyipasti carropanacwa jicjjatasjjäna, sirionacampi jayp'ucama nuwasïwina, ucatsti jupajj inti jalantaruw jiwjjäna.


“¡Kingsley jilatatï puedchejja, nayajj kunatarak janisti!” | Taman yatjjatañataki\nYatiyañataki (congregacionan yatjjatañataki) | Junio 2015\n¿Kuna arutsa liytʼäta? Albanés Alemán Amárico Armenio Aymara Azerí Azerí (alfabeto cirílico) Becol Bengalí Búlgaro Catalán Cebuano Checo Chichewa Chino Tradicional Chino cantonés (tradicional) Chino mandarín (simplificado) Chitonga Chuvash Cibemba Cingalés Citonga Congo Coreano Criollo de las Seychelles Criollo haitiano Criollo mauriciano Croata Danés Efik Eslovaco Esloveno Español Estonio Finlandés Fiyiano Francés Georgiano Griego Guaraní Gujarati Gun Hausa Hebreo Hiligaynon Hindi Hiri motu Holandés Húngaro Ibo Ilocano Indonesio Inglés Islandés Isoko Italiano Japonés Kannada Kaonde Kazajo Kikamba Kikuyu Kiniaruanda Kirguís Kiribatiano Kirundi Letón Lituano Luganda Lunda Luo Luvale Macedonio Malayo Malayálam Malgache Maratí Maya Mongol Nepalés Noruego Oromo Osético Otetela Pangasinán Panjabí Papiamento (Aruba) Papiamento (Curazao) Persa Polaco Portugués de Brasil Quechua boliviano Rumano Ruso Samoano Sango Serbio (Alfabeto cirílico) Serbio (alfabeto latino) Shona Silozi Sranangtongo Suajili Sueco Swajili (Congo) Tagalo Tai Tamil Tayik Telugu Tigriña Tivo Tok pisin Tshiluba Tsotsil Tumbuka Turco Turcomano Turcomano Tuvaluano Tártaro Ucraniano Urdu Uzbeko Vietnamita Waray-Waray Wolaita Yoruba Zapoteco (Istmo) Árabe Ñanya\n“¡Kingsley jilatatï puedchejja, nayajj kunatarak janisti!”\nKINGSLEY jilatajja, kallachit tʼajjllinttʼatajj Biblia liytʼañwa qallti. Nayrïr kutiw Diosan Arunakap Yatiyañatak Escuelan liytʼaski. Wali sumpunwa liytʼi, ukampis janiw Biblia uñjjatkiti. ¿Kunatsa jan uñjjatkpacha?\nKingsley jilatajj Sri Lanka markanwa jakasi, jupasti juykhuwa. Janirakiw sumsa istʼkiti, ukatsti silla de ruedas ukatakwa sarnaqaraki. ¿Kunjamatsa Jehová Diosat yateqawayi? Diosan Arunakap Yatiyañatak Escuelarus ¿kunjamatsa qellqayasiwayi? Uk jichhajj parltʼapjjäma.\nKunapachatï Kingsley jilatar uñtʼkayäta ukhajja, Bibliat wal yatjjatañ munäna, ukajj wal muspharayitäna. Nayrajj walja jilatanakampiw Bibliat yatjjatatayna, braille arut El conocimiento que lleva a la vida eterna libropas qʼala merqʼëjjänwa. * “¿Bibliat wasitat yatjjatañ munasmati?” satajja, iyaw sasaw sitäna. Ukampis pä jan walinwa uñjasipjjayäta.\nNayrïrejj akänwa: Kingsley jilatajja, kawkintï chuymankipstatanakarusa usutanakarusa uñjaski (hogar para ancianos) ukanwa jakasïna. Ukan wali ruido utjatap layku ukhamarak Kingsley jilatan jan sum istʼatap laykojja, jachʼat parlañajänwa. Ukhamajj sapa semana Bibliat yatjjatapkayäta ukajj taqenin istʼkayänwa.\nPayïrejj akarakïnwa: sapa semanajja, Kingsley jilatajj mä jukʼakwa liytʼirjamäna, ukhamarak yateqerjamäna. Ukatwa kuntï jutïr semanajj yatjjatapjjañajäkäna uk kutin kutin liytʼas janïräkipan wakichasjjerïna, ukhamat yateqatajj utjañapataki. Braille arut Bibliapatsa textonak liytʼjjarakïnwa. Ukarjamaw kunjamsa sapa jisktʼarojj jaysani uk amuytʼjjerïna. Ukham waktʼayasisinjja, wali sum yateqäna. Bibliat yatjjatapkayäta ukhajja, Kingsley jilatajj alfombrar qontʼasisaw kuntï yateqkäna uk jachʼat qhanañchtʼirïna. Ukat mä jukʼa tiemporojja, semanan pä kutiw yatjjatjjapjjayäta. ¡Sapa estudiojj pä horapuniw apasirïna!\nTANTACHÄWINAKARUW SARI, UKAT UKAN ARSTʼARAKI\nKingsley jilatampi Paul jilatampi\nKingsley jilatajj tantachäwinakar wal sarañ munäna, ukampis ukajj chʼamakïnwa. ¿Kunatsa? Silla de ruedar qonjjatañatakisa, saraqañatakisa yanaptʼañänwa. Tantachasiñ Utar autot sarañapatakisa kuttʼaniñapatakisa yanaptʼañajj wakisirakïnwa. Ukhamäkchïna ukasa, jilat kullakanakajj mayn mayniw yanaptʼapjjerïna. Jilatar yanaptʼañajj jupanakatak mä bendicionänwa. Tantachäwinakanjja, Kingsley jilatajj jiñchu jakʼaru mä parlante apkatasisajja, wali amuyumpiw istʼirïna, janiw istʼa mayak istʼirïkänti, jan ukasti ¡arstʼarakirïnwa!\nMä qawqha tiempo Bibliat yatjjatasajja, Kingsley jilatajj Diosan Arunakap Yatiyañatak Escuelaruw qellqayasïna. Nayrïr kuti taman Bibliat liytʼañapajj waktʼkäna uka urutak niya pä semana faltkipanjja, akham sasaw jupar jisktʼayäta: “¿Biblia liyiñ wakichasjjtati?” sasa. Jupasti sitänwa: “Jïsa jilata, niya 30 kutiw liyjjta” sasa. “Walik ukham lurtajja. Ukampis istʼañwa munirisma” sarakiyätwa. Braille arut Bibliapar lukʼananakampi loqjjatasajj liyiñwa qalltäna. Ukampis lukʼananakapajj janiw maysarus ni maysarus onjjtkänti, ¿kunatsa? Liyiñ waktʼkäna ukjja, ¡pʼeqeruw yatsutayna!\nUk uñjasajj walpun chuym chʼalljjtayasiyäta, janiw cheqaw sañjamäkänti. Juparusti sayätwa: “30 kuti liytʼasakejj ¿kunjamaraki taqpach amtastasti?” sasa. Jupasti sarakitänwa: “Sapüruw 30 kuti liytjja” sasa. Mä phajjsi jilaw alfombrapar qontʼasisajj kutin kutin liyitayna, ukhamatwa taqpach yatsutayna.\nTantachasiñ Utan liyiñap urojj purinjjänwa. Biblia liyiñ tukuyjjäna ukhajja, walpunwa jilat kullakanakajj tʼajjllirapjjäna. Waljanirakiw ukham jan ajjsartʼas luratapat jachaqtʼasipjjäna. Mä kullakajja, ajjsarirïtap laykojj janiw plataformar arstʼiri makatjjänti, ukampis jilatar uñjasajj akham sänwa: “¡Kingsley jilatatï puedchejja, nayajj kunatarak janisti!” sasa. Uka kullakajj wasitatwa escuelar qellqayasjjäna.\nKimsa mara Bibliat yatjjatasajja, Kingsley jilatajj 2008 septiembre 6 urunwa bautisasiwayjje. Jilatajja, jiwañkamaw Jehová Diosar taqe chuyma loqtawayi. Jupasti 2014 mayo 13 urunwa jiwawayjje. Taqe chuymapuniw Jehová Diosar confiyäna. “Kunapachatï aka Oraqejj mä suma paraisöjjani ukhajja, nayajj kʼumara, chʼamani ukhamaw Jehová Diosar sirvjjäjja” sasaw sirïna (Isa. 35:5, 6). (Paul McManus jilatan arsutaparjama.)\n^ tʼaqa 4 Uka qellqatajj 1995 maranwa apsusïna; jichhajj janiw imprimisjjeti.\nCristojj Diosan chʼamapawa\nJesusajj walpun jaqenakar munasïna\nJan wali amuyunakar atipañatak chʼamachasipjjañäni\nJesusajj yatichkäna uka oracionat ¿kunsa yateqsna? (Nayrïri)\nJesusajj yatichkäna uka oracionat ¿kunsa yateqsna? (Payïri)\nText Aka archivonakanwa qellqatanak apaqasma YATIYAÑATAKI (CONGREGACIONAN YATJJATAÑATAKI) Junio 2015\nAudio Aka archivonakanwa grabacionanak apaqasma YATIYAÑATAKI (CONGREGACIONAN YATJJATAÑATAKI) Junio 2015\nYATIYAÑATAKI (CONGREGACIONAN YATJJATAÑATAKI) Junio 2015


2 Timoteo 2 - Holy Bible [Aymara Bible 1997] - (2Ti 2)\nJumajj t'akhesiñanacamanjja t'akhesim Jesucriston mä suma soldadopjama.\nJaniw qhiti soldados cuartelanccasinjja yakha luräwinacar uchasquiti, jan ucasti comandantepan arsutaparjamaw sarnakañapa.\nQhititejj yapun irnakqui ucajja, waquisiw nayrakat cosecha catokañapajja.\nAcanac siscsma ucatjja lup'im, Tatitusti takwa amuyt'ayätam.\nJesucristot amtasim, jupajj jiwatanac taypitwa jactawayi, rey Davidan sarakeripat nacitawa. Aca khespiyasiñ arunacaracwa nayajj parltjja.\nAca Tatitun arunacap laycuraquiw nayajj t'akhesiscta, cadenampi chinuntata jake jiwayirïquiristsa uqhama; ucampis Diosan arunacapajj janiw cadenampi chincatatäquiti.\nAcajj chekawa: Jupampitejj jiwstan ucajja, jupampiraquiw jacañäni;\nt'akhesiñäni ucajja, jupampiraquiw jacañäni; jan uñt'iri tucuñäni ucajja, jupajj jan uñt'iriw tucuracstani.\nJuparutejj jan take chuyma arccañäni ucas, jupajj janiw armasquistaniti, Diosajj janiw jupapachpa armascaspati.\nAc amtayam uqhamarac ewjjt'am Tatitun nayrakatapana: Jan arunacjjatjja ch'ajjwapjjpati. Aca ch'ajjwañanacajj janiw cunataquis asquïquiti, jan ucasti yakhanacaru mayjt'ayiriquiwa ucanacac ist'irinacataquejja.\nAmuyasim aca oraken jan cunataqui sirvir ch'usa arunacatjja. Qhitinacatejj aca arunac parlapqui ucanacajj sapürutjamaw jan walinacar jalantapjje,\nyatichäwinacapas janchir tucjir usjamaw tucjasqui. Jichhas ucaw pasasqui Himeneompi, uqhamarac Filetompisa.\nJupanacajj cheka arutjja maysaruw saranucupjje: ‘Jiwatat jactañajj pasawayjjewa’ sasa. Uca arunacampiw sarnakapjje mayninacan iyawsäwinacap mayjt'ayasina.\nUcampis Diosajj mä suma jan onjjtcaya kalltäwi uscuwayi, ucasti ucanjja aqham sas kellkantatawa: “Tatitojj uñt'iwa jupanquirinacarojja”; uqhamaraqui: “Take qhitinacatejj iyawsirïpqui ucanacajja take jan wali luräwinacatjja jithektañapawa” sasa.\nMä jach'a utanjja janiw korit kollket lurat yänacaquit utjqui, jan ucasti utjaraquiwa lawata, uqhamarac ñek'et lurat yänacajja; mayanacajja jach'a urunacan apnakañataqui, mayanacasti inürunacan apnakañataquiraqui.\nJan yäkamti lokhe ch'ajjwanacaru, ucanacajj jan cunatac asquiwa, jumajj yattawa ucanacajj nuwasiñacwa apani.\nTatitun mä sirviripajj janiw nuwasiñanacan sarnakañapäquiti, ucatsipana takenimpis sumancañapawa. Munasirïñapawa yatichañataquejj sumäñapawa, uqhamarac llamp'u chuymanïñaparaquiwa.\nJan ist'asirinacarusti llamp'u chuymampi ewjjt'añaparaquiwa, inampis Diosajj jan wali luräwinacapat cuttayasincaspa, uqhamat jupan cheka arunacap uñt'apjjañapataqui.\nUqhamata p'arjjtapjjañapataqui, ucatsti Supayan sipitapatsa jaltapjjañapataqui, cawquïritejj preso catjjäsqui uqhamarac cuntejj juparojj lurañ munqui ucata.


Jesusaw thakisa, cheqasa, jakañasa | Jesusan sarnaqatapa\nTaqeniw suma yatiyäwinak istʼañ muntanjja. Cheqansa suma yatiyäwinakaw jumatakisa familiamatakis utji.\nUka suma yatiyäwinakajj Biblian qellqatawa, taqe kun Luriri Jehová Diosawa nayra maranakan Biblia qellqayäna. Aka libronjja, Bibliankir pusi libronakatwa qhanañchaski, taqenitak suma yatiyäwinakaniwa. Uka libronakajja kawkïr jaqenakampitï Jehová Diosajj qellqaykäna ukanakan sutinakapwa aparaki: Mateo, Marcos, Lucas, Juan.\nWaljaniw uka pusi libronakarojj Evangelionaka sasin uñtʼapjjaraki. Evangelio arojj suma yatiyäwinaka sañ muni, cheqansa uka libronakanwa Jesusat suma yatiyäwinakajj qellqata. Jesús taypiw Jehová Diosajj jaqenakar salvañ amtäna, Jesusasti Diosan Reinopan Reyit uttʼayatäsaw taqe khitinakatï jupar confiyapki ukanakar wiñayatak bendisini (Marcos 10:17, 30; 13:13).\n¿KUNATSA PUSI EVANGELIONAKAJJ UTJI?\nKuntï Jesusajj lurkäna yatichkäna ukanakjja, kunatsa Diosajj pusi libronakar qellqaypachäna sasin inas jisktʼasirakstan.\nJesusajj kunanaktï yatichkäna lurkarakïna ukanak pusi libronakan qellqayasajja yanaptʼistuwa. Amuytʼañataki, wali uñtʼat mä yatichiri jakʼan pusi chachanakas saytʼatäpkaspa ukham sañäni, nayraqatan saytʼatäki uka chachajja impuesto cobririwa. Kupëjjankki uka chachasti qollirirakiwa. Chʼeqankki uka chachasti chawlla katuriwa, yatichirin munat amigoparakiwa. Yatichirin qhepäjjapankki uka chachasti mayni chachanakat sipansa waynakiwa. Uka chachanakajja cheq parlirinakäpjjewa, yatichirir ukham walja toqenakat istʼasajj may maya amuyunïpjjaraki. Yatichirejj kunsa luräna kunsa yatichäna uk sapa maynin qellqatanakap liytʼasajj Jesusat jukʼampiw yatjjatsna. Uka pusi chachanakan qellqatanakapat yatjjatasajja, sapa maynejj yatichirit kunsa amuyapjjäna kunampsa istʼapjjäna ukanakwa amuysna. Ukhamatwa kunsa yatichirejj luräna kunsa yatichäna uk jukʼamp yatjjatsna. Ukhamarakiw Jachʼa Yatichiri Jesusajj kunsa luräna kunsa yatichäna ukanak pusi chachanakan qellqatanakapat yatjjatasajj jupat jukʼamp sum yatjjatsna.\nUka uñachtʼäwit amuytʼaskakiñäni. Impuesto cobrirejja, kawkïr yatichäwisa jan ukajj luräwisa judionakar yanaptʼkaspa uk qellqañwa amti. Qolliristi kunjamsa usutanakajj qollatapjjäna, uk qellqañwa amtarakispa. Maysa toqetjja impuesto cobrirejj kuntï qollirejj jan qellqkäna ukanakatwa qellqatapan qhanañchi. Yatichirin amigopasti, yatichirejj kunjam chuymanïnsa ukwa qellqañ amtaraki, jupajj mayninakat sipansa jukʼa arunakampikiw qellqaspa. Sapa maynis amuyuparjam qellqapkchïnjja, uka pusi chachanakan qellqatanakapajj mä toqetak parlatap amuysnawa. Ukhamarakiw pusi chachanakan Jesusat qellqapjjatapajja, kuntï lurkäna kuntï yatichkäna, uk sumpach amuytʼañatak yanaptʼistu.\nJaqenakajja, “Mateon qellqat Evangelio”, “Juan chachan qellqat Evangelio” sasaw uka libronakar uñtʼapjjaraki. Ukajj walikïskiwa, uka pusi libronakanwa ‘Diosan Jesucristo Yoqapjjat suma yatiyäwinakajj’ utji (Marcos 1:1). Ukampisa mä evangeliokiw utji, ukanakajj Mateo, Marcos, Lucas, Juan uka libronakawa.\nBibliat yatjjatirinakajja, waljaniw Mateo, Marcos, Lucas, Juan libronakajj pachpakit parli janicha uk yatjjatawayapjje. Uka yatjjatirinakat maynïrejj siriankir Taciano chachawa, jupajj uka pusi libronakat yatjjatawayäna ukhajja, mä toqetak parlapjjatapa Diosan amuytʼayatätap amuyänwa. Niya 170 maranakanjja, Diatessaron sat libropan Jesusajj kunsa lurawayäna kunjamsa yatichäna taqe ukanak qellqäna.\nUka qellqatat sipansa, Jesusaw thakisa, cheqasa, jakañasa sat aka libronjja, Jesusajj kunanaksa luräna kunjamsa yatichäna taqe ukanakwa jukʼamp sum qhanañchi. Jichhürunakanjja kunjamsa profecianakajj phoqasiski, Jesusajj parlkäna uka uñachtʼäwinakajj kamsañsa muni uk sumwa amuyjjtanjja. Ukanakaw Jesusajj kunanaksa luräna, kunsa yatichäna, kunapachas ukanak luräna jan ukajj yatichäna uk amuyañatakejj yanaptʼistu. Ukhamarusa arqueología toqet yatjjatirinakajja, kuntï qellqerinakajj Jesusat qellqapkäna uk sum amuytʼañatakiw yanaptʼistu. Cheqansa janiw khitis Jesusan luratanakapajj kunjamäpunïnsa kunapachas luräna uk qhanañchkaspati. Ukampis aka libronjja, taqe ukanakajj niya ukarjamaw sum qhanañchi.\nAka libro liytʼasajja, kunsa yatichistu uk amuytʼañatakiw chʼamachasiñasa. Kuntï Jesusajj Tomás apostolor säna uka arunak amtapjjañäni, jupajj sänwa: “Nayätwa thakisa, cheqasa, jakañasa. Naya taypikiw Awkin ukar puriñajj utji” sasa (Juan 14:6).\nAka librojja, Jesusajj cheqpachapuni ‘thakïskatap’ amuyañatakiw yanaptʼistani. Cheqansa Jesús taypikiw Jehová Diosajj oracionanakas istʼaspa, janiw ukakïkiti, Jehová Diosampi sumankthapiñatakisa jupaw yanaptʼarakistu (Juan 16:23; Romanos 5:8). Jesusan jiwatapatwa Jehová Diosampejj sum apasiraksna.\nJesusaw ‘cheqajja’. Jesusajj Diosan cheqa yatichäwinakapwa yatichäna, ukarjamaw sarnaqarakïna. Walja profecianakajja, “Jesús taypiw phoqasiwayi” (2 Corintios 1:20; Juan 1:14). Ukaw kunjamsa Jesusajj Diosan amtap phoqasiñapatak yanaptʼi uk amuyañatak yanaptʼistu (Apocalipsis 19:10).\nJesusajj ‘jakañawa’. Jupaw perfecto jakañap jiwas layku aptʼasiwayi, ukhamatwa ‘cheqpach jakaña’ mä arunjja ‘wiñay jakaña’ katoqsna (1 Timoteo 6:12, 19; Efesios 1:7; 1 Juan 1:7). Ukatjja waranq waranqa jaqenakar paraison wiñayatak jakasipjjañapatak jaktayasaw “jakañätap” uñachtʼayani (Juan 5:28, 29).\nKunjamsa Jesusajj Diosan amtap phoqasiñapatakejj yanaptʼi uk amuyasajja, wali askitwa uñjañasa. Jesusajj ‘thakïtapa, cheqätapa, jakañätapa’ yatjjatañajj wal chʼamañchistani.


Bible Verses On The Topic: Birthday -> Life\nDiosaw jiwasanacar luristu, Cristo Jesusampi asqui luräwinac lurañasataqui, jupan nayratpach waquicht'ataparjama.\nCunapachatejj mä warminjj wawachasiñapajj jac'äjje ucqhajja, wal llaquisi t'akhesiñ horasajj purinitap laycu, ucampis wawajj nasjje ucqhajja, janiw ni t'akhesitaps amtascjjeti, mä wawa aca oraken nacitap laycusti cusisiwa.\nYatiñ cancañïpan jumajj walja urunacajj jacäta, walja maranacaw jacaraquïta.\nJumaw jacañ thac uñacht'ayitäta, nayrakataman jach'a cusisiñaw utji; jac'amansti wiñay cusisiñaw utjaraqui.\nchuymaman munataparjam phokpan, take amtäwinacam phokhasiypan.\n Tatitut mä mayisiñajjaquiw utji, ucaquirac thakä: jacañ urunacajjan utapan utjasiña; utapan jupar yupaychañataqui, khapak cancañap uñjasin cusisiñataqui. Jan walt'añ urunac purincan ucapachajj, Tatituw utapan imantitani; ch'iwipampiw imjjäsitani; mä karka patjjaruw sayt'ayitani, ucapachaw p'ekejj waytä, muyuntir timanacajjar aynacht'ayasa. Ucapachaw utapan loktäwinac churä, cusisiñat wararï, Tatituruw cusisiñamp k'ochuraquï. Tatay, jumaruw arnakasinsma, ist'aquitaya, nayat qhuyapt'ayasita, jaysaquitaya.\nJacañ urunacajjay jaqhuñ yatichapjjeta, amuyunacajjan yatiñ cancañ jicjjatañapataqui.\nDiosajj angelanacaparuw qhitanini, sarnakäwim imañataqui.\nwalja maranacaw jacayä, ¡khespiyäwejjampiw jupar cusisiyaraquï!”\nJichhüruw Tatitojj lurcän uca urojja: cusisipjjañäni, c'uchirasipjjaraquiñäni.\nTatitu Diosaw jumanac taypincasqui, ¡jupajj take ch'amaniwa, juparaquiw khespiyätam! Diosasti jumar uñjasinjja cusisiniwa, munasiñapampejj machaka jacañrac churätam; cusisiñapansti k'ochuraquiniwa,\n Tatiturojj suma chuymamp munasim, jupasti chuyma mankheman mayisitamarjamaw churätam. Tatitun amparapar sarnakäwim catuyasim, jupar take chuymamp alcatam, jupasti yanapätamwa.\n Tatitun munasiñapasti, qhuyapayasiñapasa jan tucusquiriraquiwa. Sapärmanthiw machakar tucuraqui, ¡cunja jach'as Tatitun chekapätapajja!\n ‘Tatituy jumaru bendispan, imaracpan. Tatitojj jumarojj sum uñtanpan, jumatsa qhuyapayaspan. Tatitojj munasiñampi jumarojj uñtanpan, samarañsa churaracpan.’\n Tatay, jumaw chuymajj uñantista, nayar uñt'araquista: jumaw kont'atajjsa, sartatajjsa yattajja, lup'itanacajjarojj jayatpach amuytajja. Jumaw sarnakatajjsa, samart'atajjsa yattajja, takpach sarnakäwinacajjajj juman uñt'atawa. Tatay, janïraw lacajjampis arscti ucqhaw jumajj takpach yatjjtajja. Take toket nayar muyuntista, amparamampiw imjjäsista. Ucatak yatiñ cancañamajj atipjapunituwa; sinti muspharcayawa, janiw amuyt'irjamäcti. Ajayum jac'atsti ¿cawquirurac sarästi? nayrakatamatsti ¿cawquirurac jaltästi?, Alajjpacharutejj maqhatiristjja, jumajj ucanctawa; orak mankharutejj mantiristjja, jumajj ucancaractawa; inti jalsu tokerutejj thoktawayirista, jan ucajj lamar kota tucuscamas mantiristjja, ch'eka amparamajj ucan jicjjatitaspa, cupi amparamasti janiw antutquitaspati. Ch'amacamp imjjatayasiñtejj amtirista, jan ucajj, khana urun ch'amac arumar tucuñaptejj muniristjja, ch'amacajj janiw jumat imantquitaspati, arum ch'amacajj urut sipan juc'ampiw khantaspa. ¡Ch'amacas urus jumataquejj pachpaquiwa! Jumaw nayarojj irnokasista, taycajjan puracapan utjayasista. Jumaruw yuspagarsma, muspharcañpun nayataquejj lurtajja, ¡ucsti sumpun yatista! Janchejjan jiltatapajj juman uñjatänwa, jan qhitin uñjcat irnokatäcäyät ucchañcama, orak mankhan utjayatäcäyät ucchañcama. Nayranacamajj lurat janchejj uñjäna; ucanacasti takpachaw kellkatamar kellkantasïna. Jacañ urunacajjajj suma jaqhutänwa, nayrïr uru janïr purinquipana. Diosajjay, juman amtatanacamajj jan amuycayawa, ucanacajj jan tucusquiriwa. Ucanactejj jact'añ muniristjja, ch'allat sipan juc'ampïspawa; jaqhuñ tucuyirist ucasa, jumamp chicaquïsquiristwa. Diosajjay, ñankha luririnacarojj tucusiyamaya, jake jiwayirinacarusti nayat jithektayam, jumjjat jan wal parlir jakenacat jithektayita, juma contra sayt'ir jakenacat jarc'aketa. Tatay, ¿janit jumar uñisirinacar uñisirïctjja? ¿Janit jumar kallasirinacar jisc'achirïctjja? Jan t'acurcay uñisiñampiw jupanacar uñista, uñisirejjat jupanacarojj uñt'ta. Diosay, uñaquipitaya, chuymajjar uñantam, nayarojj yant'itaya, lup'itanacajj uñt'araquim, nayatejj ñankha thaquin sarnakerïstjja, cheka thaquinjamay irpasita.


1 Reyes 1 - Holy Bible [Aymara Bible 1997] - (1Rey 1)\nDavid reyejj sinti ch'ama karita awquëjjänwa. Walja isinacampi janjjatapcchïna ucasa janiw junt'thapcjjänti.\nUcatsti mä suma tawako takpach Israel orakena thakapjjäna, ucatsti jicjjatapjjänwa Abisag sat sutini tawako, jupasti Sunem marcatänwa, juparusti reyin ucaruw irpanipjjäna.\nAbisag tawakosti wali jiwaquïnwa, jupasti reyirojj uñjänwa, uqhamarac yanaparaquïnwa, ucampisa reyejj janipuniw juparojj warmipat uñt'ascänti.\nUccañcamasti Davidampina, Haguit warmipampina Adonías sat yokapasti, jupa toke sayt'asisinjja sänwa: “Nayaw reyëjjajja” sasa. Ucatsti waquicht'asïnwa nuwasiñ carronaca, caballería carronacsa, uqhamarac pheska tunca guardia jakenacaraqui jupar imapjjañapataqui.\nAwquipasti janipuniwa take jacañapana jupa toke sayt'cänti, ni jisct'irïcänsa: “¿Cunatsa uqham lurtajja?” sasa. Adoniasasti suma uñnakt'anïnwa, jupasti Absalonjjaruw naciraquïna.\nUcatsti mä suma amtäwiruw mantapjjäna Sarvia ucan Joab yokapampi, uqhamarac Abiatar sat sacerdotempi, jupanacasti Adoniasarojj yanapapjjänwa.\nUcampis janiw Sadoc sacerdotejja yanapcänti, ni Joiada ucan Benaía yokapasa, ni Natán profetasa, ni reyin wali uñt'ata Simei sat chachasa, ni Davidan suma soldadonacapasa Adoniasarojj yanapapcänti.\nQhä tiemponjja Adonías chachajj mä jach'a mank'äwi waquichäna Zohelet sat uca karka jac'aru, ucasti Rogel sat uma jalsu jac'ancänwa. Ucatsti ovejanaca, orko vacanaca, uqhamarac wali liq'i vaca kallunaca qharirasinjja, jawsayänwa take jilanacaparu, reyin wawanacaparu, uqhamarac jawsayaraquïnwa Judá orakenquir reyin take sirvirinacaparusa;\nucampis janiw Natán profetarojja jawsaycänti, ni Benaía ucarusa, ni Davidan soldadonacaparusa, ni Salomón jilaparusa.\nUcatsti Natán profetajj Salomonan Betsabé sat taycapampiwa parläna, aqham sasa: —¿Janit yatctajja Haguit warmina, Adonías yokapana reyit utt'asjjatapjja, David reyisan uc jan yatquipanjja?\nJichhasti jutam, mä ewjja churäma, uqhamata jumajj jacañamsa, Salomón yokaman jacañapsa khespiyañamataqui.\nSaram, ucatsti David reyin ucar uñstasinjja aqham saraquim: ‘Juma reyejja juramentompiwa nayarojj säyätajja Salomón yokajjana reyïñapataqui juma reyjjaru, uqhamarac tronomarus kont'asiñaparaqui. Jichhasti ¿cunatraqui Adonías chachasti reyëjjesti?’\nUqhamasti, jumajj reyimpi parlcäta uqhamaruwa nayajj mantaniraquï, ucatsti arunacamarojj khanañcharaquïwa —sasa.\nUcatsti Betsabé warmejja reyin utaparu uñjiriw saräna. Reyisti wali ch'ama karitäjjänwa, ucansti sunamita Abisag tawakow uñjascäna.\nBetsabé warmisti reyin nayrakatapanjja parapa oraker puriyañcamaw alt'asïna, ucatsti reyejj juparojj jisct'änwa: —¿Cunas camachtam? —sasa.\nJupasti saraquïnwa: —Juma jach'a reyisti Tatit Diosan sutipjjaruw juramentompi arsüyätajja Salomón yokajjajj juma jach'a reyjjaru reyïñapataqui, ucatsti tronoman kont'asiñapataqui.\nUcampis Adoníasaw reyit utt'asjje, juma reyisti janiw ucjja yatctati.\nJupasti qhaririwa orko vacanaca, vaca kallunaca, uqhamarac walja ovejanaca, ucatsti juma jach'a reyin yokanacamarus jawsayaraqui; uqhamaraquiw Abiatar sacerdoterusa jawsayaraqui, ejercitonquir Joab generalarusa, ucampis janiw jawsayquiti Salomonarojja, juma jach'a reyin sirvirinacamarusa.\nJichhasti tata, take Israel marcpachawa suyt'asqui juma reyina sañama qhitis apnakani juma jach'a reyjjarojja.\nJanitejj uqham utt'aycäta ucajja, cunapachatï juma jach'a reyejj jiwjjäta ucqhajja, Salomón yokajjasa, nayasa jiwayañataqui juchañchatäpjjäwa —sasa.\nCunapachatejj jupajj reyimpi parlascäna ucqhawa Natán profetajj purinïna,\nucatsti profetan purinitapjja reyiruwa yatiyapjjäna. Cunapachatï profetajj reyin nayrakataparu uñstcäna ucqhajja, jupan nayrakatapanjja parapa orakeru puriyañcamawa alt'asïna,\nucatsti jupajj jisct'änwa: —¿Juma jach'a reyisti Adonías chachan reyïñapataquiti utt'aytajja?\nJupasti sarasinjja qhaririwa orko vacanaca, vaca kallunaca, uqhamarac walja ovejanacaraqui, ucatsti juma jach'a reyin yokanacamarusa jawsayaraqui, uqhamarac ejerciton jilïrinacaparu, ucatsti Abiatar sacerdoterusa. Ucatjja ucanwa mank'asipqui, umasipqui jupampi, ucatsti arnakasipjjaraquiwa: ‘¡Jach'achatäpan Adonías reyejja!’ sasa.\nUcampis nayarojj janiw jawsayquituti, Sadoc sacerdoterusa, Joiada ucan Benaía yokaparusa, ni juma jach'a reyin Salomón yokamarusa.\n¿Acsti jach'a reyiti arsu lurañapataqui jan naya sirvirimaru yatiyasina, qhititï juma jach'a reyjjaru reyïcani ucjja? —sasa.\nUcatsti David reyejj Betsabé warmiruwa jawsayanïna. Betsabé warmisti reyin nayrakataparuw purini, ucatsti reyin nayrakataparuwa sayt'asi.\nUcatsti reyejj aca juramentwa luri: —Tatit laycuwa juramento lurta, jupawa khespiyitu take t'akhesiñajjata,\ncuntejj Israelan Tatit Diosap laycu juramento lurcäyäsma, ucwa jichhürpacha phokhäma: jumana Salomón yokamawa tronojjaru maqhatasina kont'asini, naya lanti ucatsti nayjjaruwa reyïni.\nUcatsti Betsabé warmejja reyin nayrakatapanjja parapa orakeru puriñcamawa alt'asïna, ucatsti art'asiraquïnwa: —¡David reyejjajja wiñayataqui jach'achatäpan! —sasa.\nUcatjja David reyejj Sadoc sacerdoteruwa jawsayanïna, Natán profetaru, uqhamarac Joiada ucan Benaía yokaparusa. Cunapachatï jupanacajj reyin nayrakataparu purt'anipcäna ucqhajja,\nreyisti jupanacarojj sänwa: —Reyin yanapirinacapampi sarapjjam, ucatsti Salomón yokajj mulajjaru lat'jjatayapjjam, uqhamarac Gihón chekaru irpapjjaraquim;\nSadoc sacerdotesa, uqhamarac Natán profetasa Israelan reyipata utt'aypan, ucatjja orko ovejan wajjrapata phust'apjjam, uqhamarac art'apjjam: ‘¡Jach'achatäpan Salomón reyejja!’ sasa.\nUcatsti jumanacajja jupan khepapwa jutapjjäta, uqhamata jupajj jutasina tronojjana kont'asiñapataqui, uqhamarac naya lanti reyïñapataqui, nayasti wact'aytwa jupajj jilïrïñapataqui Israel marcjjaru, uqhamarac Judá orakjjarusa.\nJoiada ucan Benaía yokapasti reyirojj saraquïnwa: —¡Uqhamäpan, uqhamarac Tatitus arsuracpan, juma jach'a reyin Diosamasa!\nCunjämatejj Tatitojj juma jach'a reyimpïcäna, uqhamaraquïpan Salomonampejja, reinopsa juc'amp jach'a tucuypan juma reyejjan reinopata sipansa.\nUcatsti Sadoc sacerdotesa, Natán profetasa, Joiada ucan Benaía yokapasa, uqhamarac cereteonacasa, peleteonacasa sarapjjänwa, ucatsti Salomonarojja David reyin mulaparuwa lat'jjatayawayapjjäna, ucatsti Gihón chekaruw irpapjjäna.\nSadoc sacerdotejj Tatitump Jiquisiñ Carpata mä keru aceite aptasinwa ucampi Salomonaru reyïñapataqui loktäna. Ucjjarusti phust'apjjänwa orko ovejan wajjrapata, ucatsti take jakenacawa jach'at art'apjjäna: ‘¡Salomonajj jach'achatäpan!’ sasa.\nUcatsti takeniwa khepata phusanacat tocasisa arcapjjäna. Cusisiñanacapasti waliw utjäna, jupanacana jach'at arnakasitanacap laycusti orakes payarjamaquiwa ch'iyjtjjäna.\nAdonías chachasa uqhamarac take jawsatanacapasa mank'aña tuct'ayjjäna ucqhasti jake ojjosquirwa ist'apjjäna. Joab chachasti orko ovej wajjra phust'ir ist'asinjja sänwa: “¿Cunatsa uca take jakenacajj marcan ojjopjjpacha?” sasa.\nUqham parlascäna ucqhawa Jonatanajj purinïna, jupasti sacerdote Abiataran yokapänwa. Ucatsti Adoniasajj sänwa: —Mantanimaya, jumajja wali aytat jakëstajjaya, suma yatiyäwinacwa apanpachätajja —sasa.\nJonatanasti Adoniasarojj sänwa: —Janiw uqhamäquiti. David jach'a reyisasti, Salomonaruw reyit utt'ayjje.\nUcatsti ordenaraquïnwa Salomonampi chica sarapjjañapataqui Sadoc sacerdoteru, Natán profetaru, Joiada ucan Benaía uca yokaparu, uqhamarac cereteonacarusa, peleteonacarusa, ucatsti jupanacajj rey Davidan mulaparuw lat'jjatayawayapjje.\nUcjjarusti Sadoc sacerdotesa, Natán profetasa Gihón chekanwa reyit utt'ayapjjaraqui, ucatsti wali cusisitawa cutt'anjjapjjäna. Ucatwa marcanjja jakenacajj ojjopjje, ucaracwa jumanacajj ist'apjjaractajja.\nUqhamarusa Salomonajj reyin konuñapanwa kont'asjje,\nuqhamaraquiw David reyin yanapirinacapasa aruntañataqui sarapjjäna, ucatsti sapjjaraquïnwa: ‘Diosajj juc'amp juma Salomonarojja jach'aptaypan, uqhamarac reinomarusa Davidan reinopatsa juc'ampi’ sasa. Ucatsti David rey pachpawa iquiñapanjja p'ekepjja alt'asïna Diosar yupaychañataqui,\naqham sasa: ‘Bendicitäpan Israelan Tatitu Diosapajja, jupawa jichhürojja wact'ayi nayan mayni yokajja tronor maqhatañapataqui, nayan uñjcata’ sasa.\nAdonías ucan jawsatanacapasti qhatatiñwa kalltapjjäna, ucatsti takeni sayt'asjjasinjja sapa mayniwa sarañaparcama sarjjapjjäna.\nAdoniasasti Salomonaruw ajjsaräna, sayt'asinsti Tatitumpi Jiquisiñ Carparuw saräna, ucansti altarana wajjranacapatwa catthapisïna.\nUcatsti mä jakew Salomonar yatiyiri saräna: —Adoniasajj juma reyitwa ajjsarayasi, ucatsti altaratwa catuntasi. Jichhasti mayiwa juma reyina jan jiwayañamataqui juramento jichhpacha lurañamataqui —sasa.\nSalomonasti ucjjarojj sänwa: —Jupatejj mä suma asqui jakjama sarnakani ucajja, janiw mä sapa ñic'utapasa oraker jalaktcaniti; ucampis cuna ñankhatejj jupata uñstchinejja, jiwaniwa.\nUcspachawa Salomonajj: —Altarata sarakam sasaw yatiyanïna. Ucatwa Adoniasajj sarasinjja reyin nayrakatapanwa alt'asïna, reyisti juparojj: —Utamar sarjjam —sänwa.


Aymara, Dramas: Piece 127 – llaqui yatiyäwiw | Waters of Life for Children\nHome -- Aymara -- Perform a PLAY -- 127 (Too late)\n127. llaqui yatiyäwiw\nKota lacar purjjasinjja, botet sarakjjapjjatayna. ¡Ucajjaya! Jairojj Jesusaruw janc’ac jicjjatañ munäna. Jake tayp pasatayna ucatjja Jesusan cayuparuw quillt’asitayna.\nJairo: “Phuchhajjäjj niyaw jiwasqui. ¡Janc’ac jutam! Jan jiwañapataqui amparamamp lokjjat-t’arapita.”\nJesusajj Jairompiw saräna. Janiw juc’amp suyañapäcänti. ¿Ucampis cunats Jesusajj sayt’ana?\nJesús: “¿Qhitis llamct’itu?”\nHombre: “Janiw nayajja. Acan takeniw nuqhunakapjjtam uqhamarac apretjjapjjtam.”\nJesusajj kheparuw cut-tatayna ucat mä warmiruw uñjatayna, khathat-t’asisa tak arsjjatayna.\nMujer: “Mantomac llamctañ munäyäta. 12 maranacaw usutätayna, ni cunä doctoras ni cuna kollas yanapcataynati. Takpach kollkejj tucjasta c’umarachasiñataqui. Ucampis cunapachatejj mantom llamctjja, uca ratpachaw kollatäta.”\nJesús: “Iyawsañamaw yanaptam. Jan ajjsaramti.”\nIyawsañajj yanapiwa. Jesusar creyitamatjja janiw pantatäctati. ¿Inas uqhamch amuyastajja?\nMensajero: “¿Cawquinquis Jairojj? Jairo, mä llaqui yatiyäwiw jumatac utji. Phuchhanaj jiwjjewa.”\n12 maraniquïnwa. Jairon iyawsañapajj mä thayan velar uñtatawa jiwañ munäna.\nJesús: “Jan ajjsarämpi. ¡Creyiñamaquiwa!”\nJesusan aca quimsa arunacaquiwa iyawsañapjj aktayäna. Jairon utaparuw jac’achasitayna. Ankanjj jachananacajj ist’asïnwa.\nJesús: “¿Cunats jachapjjta? Wawajj janiw jiwatäquiti.”\nJakenacaj Jesusat larusipjjänwa. Takeniw uñjapjjatayna, khanpinjj jiwatätanawa. Ucampis Jesusajj takeniruw alissutayna. Awquinacapaquiw uqhamarac quimsa amigonacapaquiraquiw cawqui cuartontï imill wawajj wincuscänjja. ¿Jairojj uca quimsa Jesusan arunacapat lup’iscpachänjja: ‘jan ajjsaramti, creyïquim’? Phuchhap jiwat uñlasinjja. ¿Creyiscaquispänti?\nJesusajj iquiñaruw jac’achasitayna ucat amparap catjjarutayna.\nJesús: “Talita cumi. Wawa, särtam.”\nTatanacapajj nayranacap jjist’arirjj uñjapjjataynawa uqhamarac sartirsa.\nJesús: “¡Cuns mankañ churapjjam!”\nTatitu, qhititï usutanacar kollcänjja uqhamarac jiwatanac sartaycänjja, uc säna.\n¡Jesusajj take cun luraspa! Ucampis maywa jan lurcaspati. Take qhitinacatï Jupar creyipquejja ucanacarojj janiw p’enkachcaspati.\nUcatwa: Cunas jacañamanjj pascpan: Jan ajjsaramti, creyïquim.\nUñstirinaca: Parliri, Jairo, Jesús, hombre, mujer, mensajero\nPage last modified on October 08, 2018, at 01:54 PM | powered by PmWiki (pmwiki-2.2.140)